02022O0912 — HR — 21.11.2022 — 001.001

Ovaj je tekst namijenjen isključivo dokumentiranju i nema pravni učinak. Institucije Unije nisu odgovorne za njegov sadržaj. Vjerodostojne inačice relevantnih akata, uključujući njihove preambule, one su koje su objavljene u Službenom listu Europske unije i dostupne u EUR-Lexu. Tim službenim tekstovima može se izravno pristupiti putem poveznica sadržanih u ovom dokumentu.

Koju je izmijenila:









▼B

SMJERNICA (EU) 2022/912 EUROPSKE SREDIŠNJE BANKE

od 24. veljače 2022.

o Transeuropskom automatiziranom sustavu ekspresnih novčanih transakcija u realnom vremenu na bruto načelu nove generacije (sustav TARGET) i stavljanju izvan snage Smjernice 2013/47/EU (ESB/2012/27) (ESB/2022/8)







ODJELJAK I.

OPĆE ODREDBE

Članak 1.

Predmet i područje primjene

Sustav TARGET osigurava sljedeće račune za namiru u eurima u novcu središnje banke,

(a) glavne novčane račune za namiru operacija sa središnjim bankama;

(b) namjenske novčane račune za namiru u realnom vremenu na bruto načelu (RTGS namjenski novčani računi) i podračune za međubankovna plaćanja i plaćanja klijenata u realnom vremenu te namiru transakcija sa sporednim sustavima (AS);

(c) tehničke račune sporednog sustava za namiru u realnom vremenu na bruto načelu (RTGS AS tehnički računi), tehničke račune sporednog sustava za namiru trenutačnih plaćanja u sustavu TARGET (TIPS) (TIPS AS tehnički računi) i račune jamstvenog fonda sporednog sustava (AS računi jamstvenog fonda) za namiru transakcija s AS-om;

(d) namjenske novčane račune u TARGET2-Securities (T2S namjenski novčani računi) za plaćanja povezana s transakcijama s vrijednosnim papirima; i

(e) namjenske novčane račune za namiru trenutačnih plaćanja u sustavu TARGET (TIPS namjenski novčani računi) za namiru trenutačnih plaćanja.

Članak 2.

Definicije

Za potrebe ove Smjernice svaki od sljedećih pojmova ima značenje koje mu se pripisuje u Prilogu III.:

(1) „grupa praćenih računa”;

(2) „dostupni imatelj BIC-a”;

(3) „pomoćni sustav” (AS);

(4) „račun jamstvenog fonda sporednog sustava” (AS račun jamstvenog fonda);

(5) „postupak namire sporednog sustava” (AS postupak namire);

(6) „nalog za prijenos sporednog sustava” (AS nalog za prijenos);

(7) „autokolateralizacija”

(8) „automatizirani nalog za prijenos likvidnosti”;

(9) „dostupna likvidnost”;

(10) „bankovna grupa”;

(11) „podružnica”;

(12) „broadcast poruka”;

(13) „radni dan” ili „radni dan sustava TRAGET”;

(14) „poslovni identifikacijski kôd”

(15) „mišljenje o sposobnosti”

(16) „nalog za prijenos novčanih sredstava”;

(17) „središnja banka” (SB);

(18) „operacija središnje banke”;

(19) „povezani NSB”

(20) „rješenje za izvanredne situacije”;

(21) „kreditna institucija”;

(22) „bilješka o odobrenom iznosu” (CMB);

(23) „međusistemska namira”;

(24) „namjenski novčani račun” (DCA);

(25) „kamatna stopa na depozit položen na kraju dana”;

(26) „mogućnost polaganja depozita na kraju dana”;

(27) „NSB euroopodručja”

(28) „SEPA shema za trenutačne kreditne transfere (SCT Inst) Europskog platnog vijeća” ili „SCT Inst shema”;

(29) „SB Eurosustava”;

(30) „slučaj neispunjavanja obveza”;

(31) „jamstveni fond”;

(32) „postupak zbog insolventnosti”;

(33) „nalog za trenutačno plaćanje”;

(34) „inicijator”;

(35) „unutardnevni kredit”

(36) „investicijsko društvo”;

(37) „nacionalne središnje banke 3. razine”;

(38) „nalog za prijenos likvidnosti”;

(39) „kamatna stopa na kredit odobren na kraju dana”;

(40) „mogućnost dobivanja kredita na kraju dana”;

(41) „usluga pretraživanja posrednih identifikatora računa (MPL)”;

(42) „gotovo trenutačno plaćanje”;

(43) „pružatelj mrežnih usluga”;

(44) „nenamireni nalog za prijenos novčanih sredstava”;

(45) „sudionik”;

(46) „primatelj plaćanja”;

(47) „platitelj”;

(48) „nalog za plaćanje”;

(49) „pozitivan odgovor na opoziv”;

(50) „tijelo javnog sektora”;

(51) „dostupna strana”;

(52) „postupak namire sporednog sustava u realnom vremenu na bruto načelu” (RTGS AS postupak namire);

(53) „tehnički račun sporednog sustava za namiru u realnom vremenu na bruto načelu;

(54) „zahtjev za opoziv”;

(55) „propisani nalog za prijenos likvidnosti”;

(56) „grupa računa banaka namire”;

(57) „banka namire”;

(58) „privremeno isključenje”;

(59) „TARGET račun”;

(60) „komponenta sustava TARGET”

(61) „koordinator sustava TARGET”;

(62) „postupak namire sporednog sustava za namiru trenutačnih plaćanja u sustavu TARGET (TIPS)” (TIPS AS postupak namire);

(63) „tehnički račun sporednog sustava za namiru trenutačnih plaćanja u sustavu TARGET (TIPS)” (TIPS AS tehnički račun);

(64) „voditelj namire sustava TARGET”;

(65) „TARGET2-Securities (T2S)”;

(66) „tehničke smetnje u radu sustava TARGET”.

Članak 3

Komponente sustava TARGET

1. Sustav TARGET, u smislu pravne strukture, sastoji se od više platnih sustava koji čine komponente sustava TARGET.

2. Svaki SB Eurosustava upravlja svojom vlastitom komponentom sustava TARGET.

3. Svaka je komponenta sustava TARGET sustav koji je kao takav odredilo relevantno nacionalno zakonodavstvo kojim se prenosi Direktiva 98/26/EZ Europskog parlamenta i Vijeća ( 1 ).

4. Nazivi komponenti sustava TARGET samo uključuju „TARGET” i naziv ili pokratu odgovarajućeg SB-a Eurosustava ili države članice tog SB-a Eurosustava. ESB-ova komponenta sustava TARGET naziva se TARGET-ECB.

Članak 4.

Povezivanje nacionalnih središnjih banaka država članica čija valuta nije euro

Nacionalne središnje banke država članica čija valuta nije euro mogu se povezati sa sustavom TARGET samo ako sklope sporazum sa središnjim bankama Eurosustava. Takvim se sporazumom utvrđuje da će povezane nacionalne središnje banke postupati u skladu s ovom Smjernicom, pridržavajući se svih međusobno dogovorenih odgovarajućih specifikacija i izmjena.

Članak 5.

Transakcije unutar ESSB-a

Transakcije unutar Europskog sustava središnjih banaka (ESSB) nominirane u eurima obrađuju se u sustavu TARGET, osim plaćanja za koje se središnje banke dvostrano dogovore da se obrađuju preko korespondentnih računa, prema potrebi.

Članak 6.

Obveze i potraživanja unutar Eurosustava

1. Svaka namira naloga za prijenos novčanih sredstava između sudionika u različitim komponentama sustava TARGET automatski se objedinjuje i prilagođava tako da čini dio jedinstvene obveze ili potraživanja svakog NSB-a europodručja prema ESB-u, kako je utvrđeno u sporazumu između središnjih banaka Eurosustava. Svaka obveza ili potraživanje svakog NSB-a europodručja prema ESB-u svakodnevno se prilagođava za potrebe knjiženja, koristeći se deltom stanja na kraju dana svih TARGET računa u knjigama odgovarajućeg NSB-a europodručja.

2. Za potrebe računovodstva i izvješćivanja, svaki NSB europodručja vodi račun za evidentiranje svoje obveze ili potraživanja prema ESB-u, koje proizlaze iz namire naloga za prijenos novčanih sredstava između njegovih vlastitih komponenti sustava TARGET i drugih komponenti tog sustava.

3. ESB otvara u svojim poslovnim knjigama račun za svaki NSB europodručja kako bi na njemu na kraju radnog dana bila vidljiva obveza ili potraživanje tog NSB-a europodručja prema ESB-u.







ODJELJAK II.

UPRAVLJANJE

Članak 7.

Razine upravljanja

1. Ne dovodeći u pitanje članak 8. Statuta Europskog sustava središnjih banaka i Europske središnje banke (dalje u tekstu „Statut ESSB-a”), upravljanje sustavom TARGET temelji se na sustavu upravljanja na tri razine. Zadaće dodijeljene Upravnom vijeću (1. razina), tijelu za tehničko i operativno upravljanje 2. razine i nacionalnim središnjim bankama 3. razine utvrđene su u Prilogu II.

2. Upravno vijeće odgovorno je za usmjeravanje, upravljanje i kontrolu sustava TARGET. Zadaće dodijeljene 1. razini u isključivoj su nadležnosti Upravnog vijeća.

3. U skladu s trećim podstavkom članka 12. stavka 1. Statuta ESSB-a, središnje banke Eurosustava odgovorne su za zadaće dodijeljene 2. razini unutar općeg okvira koji utvrdi Upravno vijeće. Upravo vijeće osnovalo je tijelo 2. razine kojem su središnje banke Eurosustava povjerile određene zadaće tehničkog i operativnog upravljanja povezane sa sustavom TARGET.

4. Središnje banke Eurosustava organiziraju se sklapanjem odgovarajućih sporazuma.

5. U skladu trećim podstavkom članka 12. stavka 1. Statuta ESSB-a, nacionalne središnje banke 3. razine odgovorne su za zadaće dodijeljene 3. razini unutar općeg okvira koji utvrdi Upravno vijeće.

6. Nacionalne središnje banke 3. razine sklapaju sporazume sa središnjim bankama Eurosustava kojima se uređuje pružanje usluga nacionalnih središnjih banaka 3. razine. Takvi sporazumi obuhvaćaju, prema potrebi, i povezane nacionalne središnje banke.

7. Eurosustav, kao pružatelj usluga T2S i središnje banke Eurosustava kao upravitelji svojih nacionalnih komponenti sustava TARGET sklapaju sporazum o uslugama koje Eurosustav pruža središnjim bankama Eurosustava u odnosu na upravljanje T2S namjenskim novčanim računima. Takve sporazume sklapaju također, prema potrebi, povezane nacionalne središnje banke.







ODJELJAK III.

RAD SUSTAVA TARGET

Članak 8.

Služba za podršku sustavu

Svaki SB Eurosustava uspostavlja i održava službu za podršku sustavu koja pruža potporu sudionicima njegove nacionalne komponente sustava TARGET. Služba za podršku radi najmanje između 7:00 i 18:15 sati po srednjoeuropskom vremenu. To razdoblje se produžuje do 18:30 po srednjoeuropskom vremenu posljednjeg dana razdoblja održavanja pričuva Eurosustava.

Članak 9.

Usklađeni uvjeti za sudjelovanje u sustavu TARGET

1. Svaki NSB europodručja donosi pravila kojima prenosi Usklađene uvjete za sudjelovanje u sustavu TARGET kako je utvrđeno u Prilogu I. i to tako da pojmovi koji se u njima koriste, a koji su navedeni u Prilogu III., imaju značenje koje im se daje u tom Prilogu. Ta pravila isključivo uređuju odnos između odgovarajućeg NSB-a europodručja i njegovih sudionika u vezi s otvaranjem i vođenjem TARGET računa.

2. S učinkom od 20. studenoga 2023., središnje banke Eurosustava neće smjeti otvarati račune osim TARGET računa za sudionike koji su prihvatljivi za sudjelovanje u sustavu TARGET u svrhu pružanja usluga obuhvaćenih područjem primjene ove Smjernice, uz sljedeće iznimke: (a) račune sudionika navedenih u članku 4. stavku 2. točkama (a) i (b) dijela I. Priloga I. Usklađenih uvjeta za sudjelovanje u sustavu TARGET; (b) račune na kojima se sredstva drže tijekom jednog dana isključivo u svrhu izvršavanja uplata i isplata; (c) račune na kojima se drže zaplijenjena sredstva ili sredstva založena trećoj osobi vjerovniku ili sredstva iz članka 3. stavka 1. točke (d) Uredbe (EU) 2021/378 Europske središnje banke (ESB/2021/1) ( 2 ); (d) račune koje koriste sudionici u sustavima kojima upravlja NSB i koji se koriste za obračun trenutačnih plaćanja koja su u skladu sa SCT Inst shemom.

3. ESB donosi Uvjete sustava TARGET-ECB prenošenjem Usklađenih uvjeta za sudjelovanje u sustavu TARGET kako je utvrđeno u Prilogu I., osim što: (a) sustav TARGET-ECB omogućuje samo usluge obračuna i namire organizacijama za poravnanje i namiru, uključujući subjekte osnovane izvan Europskog gospodarskog prostora (EGP), uz uvjet da podliježu nadzoru nadležnog tijela i da je njihov pristup sustavu TARGET-ECB odobrilo Upravno vijeće; (b) TARGET-ECB ne smije omogućavati unutardnevni kredit ili autokolateralizaciju.

4. Standardna pravila koje donesu središnje banke Eurosustava radi prenošenja Usklađenih uvjeta za sudjelovanje u sustavu TARGET objavljuju se.

5. Središnje banke Eurosustava mogu zatražiti odstupanja od Usklađenih uvjeta za sudjelovanje u sustavu TARGET na temelju ograničenja koja proizlaze iz nacionalnog prava. Upravno vijeće razmotrit će takve zahtjeve u svakom pojedinom slučaju i, prema potrebi, odobriti odstupanje.

6. U skladu s odgovarajućim monetarnim sporazumom, ESB može odrediti odgovarajuće uvjete za sudjelovanje u sustavu TARGET subjekata iz članka 4. stavka 2. točke (e) dijela I. Priloga I.

7. Središnje banke Eurosustava ne dopuštaju niti jednom subjektu da bude dostupni imatelj BIC-a ili dostupna strana u njihovoj komponenti sustava TARGET, ako taj subjekt djeluje preko imatelja TARGET računa koji je NSB države članice, ali nije niti SB Eurosustava niti je povezani NSB.

8. Središnje banke Eurosustava ne evidentiraju dostupne imatelje BIC-a koji su prihvatljivi za sudjelovanje u sustavu TARGET kako je navedeno u članku 4. dijela I. Priloga I, osim vlastitih podružnica i subjekata navedenih u članku 4. stavku 2. točkama (a) i (b) dijela I. Priloga I.

9. Osim pravila u vezi s AS-om, središnje banke Eurosustava ne primjenjuju dodatna pravila u vezi sa sudjelovanjem u sustavu TARGET, osim onih navedenih u Usklađenim uvjetima za sudjelovanje u sustavu TARGET. Za uporabu sustava TARGET ili u vezi sa sustavom TARGET ne naplaćuju se naknade, osim onih navedenih u Prilogu I., Dodatku VI., uz iznimku naknada koje se naplaćuju za usluge povezane s NSB-om koji zajednički upravlja MCA-om (kako je navedeno u članku 2. dijela II. Priloga I.) ako te usluge nudi SB Eurosustava. SB Eurosustava koji nudi zajedničko upravljanje MCA-om poštuje načelo potpunog povrata troškova pri određivanju svojih naknada za te usluge i prenosi najmanje ukupne troškove koji proizlaze iz tih usluga.

10. Odstupajući od stavka 9., središnje banke Eurosustava mogu odrediti dodatna pravila u odnosu na TARGET račune otvorene za držanje sredstava koja su dana kao novčani kolateral ili koja su dio skupa za pokriće.

Članak 10.

Unutardnevni kredit — autokolateralizacija

1. Nacionalne središnje banke europodručja mogu odobriti unutardnevni kredit sudioniku. Unutardnevni kredit može se odobriti samo na njegov primarni MCA i samo u skladu s pravilima kojima se provode pravila o odobravanju unutardnevnog kredita utvrđena u Prilogu I. dijelu II. Unutardnevni kredit ne smije se odobriti sudioniku čija je prihvatljivost kao druge ugovorne strane za operacije monetarne politike Eurosustava privremeno ili trajno prestala.

2. Nastavno na zahtjev sudionika s pristupom unutardnevnom kreditu, nacionalne središnje banke europodručja nude mogućnost autokolateralizacije na T2S namjenskim novčanim računima, pod uvjetom da se autokolateralizacija provede u skladu s uvjetima za operacije autokolateralizacije utvrđenima u Prilogu I. dijelu IV.

3. Sudionici na koje se primjenjuju mjere ograničavanja koje je donijelo Vijeće Europske unije ili država članica u skladu s člankom 65. stavkom 1. točkom (b), člankom 75. ili člankom 215. Ugovora, čija provedba, prema mišljenju odgovarajućeg NSB-a europodručja i nakon obavješćivanja ESB-a, nije u skladu s nesmetanim funkcioniranjem sustava TARGET, nisu prihvatljivi za unutardnevni kredit ili autokolateralizaciju.

4. Nacionalne središnje banke europodručja mogu odobriti unutardnevni kredit AS-u kako je navedeno u članku 10. stavku 2. točki (d) dijela II. Priloga I., pod uvjetom da su pravila unaprijed dostavljena Upravnom vijeću i da ih je ono odobrilo.

5. Nacionalne središnje banke europodručja mogu odobriti prekonoćne kredite određenim prihvatljivim središnjim drugim ugovornim stranama pod uvjetima određenima u članku 10. stavku 5. dijela II. Priloga I., pod uvjetom da je zahtjev unaprijed dostavljen Upravnom vijeću i da ga je ono odobrilo.

6. Upravno vijeće može na prijedlog odgovarajućeg NSB-a europodručja izuzeti odjele riznica iz članka 10. stavka 2. točke (b) dijela II. Priloga I. od zahtjeva za davanjem odgovarajućeg kolaterala prije dobivanja unutardnevnog kredita.

7. Ako NSB europodručja odluči privremeno ukinuti, ograničiti ili trajno ukinuti sudionikov pristup unutardnevnom kreditu ili autokolateralizaciji, u skladu s načelom opreznosti kako je navedeno u članku 13. stavku 1. točki (c) dijela II. Priloga I. ili članku 11. dijela IV. Priloga I., o tome odmah u pisanom obliku obavješćuje ESB i druge nacionalne središnje banke europodručja te povezane nacionalne središnje banke. Prema potrebi, Upravno vijeće odlučuje o jedinstvenoj provedbi poduzetih mjera u svim komponentama sustava TARGET.

8. Ako je pristup druge ugovorne strane instrumentima monetarne politike privremeno ili trajno ukinut ili ograničen u skladu s načelom opreznosti ili iz drugih razloga u skladu s nacionalnim odredbama kojima se prenosi članak 158. Smjernice (EU) 2015/510 Europske središnje banke (ESB/2014/60) ( 3 ), odgovarajući NSB europodručja provodi tu odluku u pogledu pristupa unutardnevnom kreditu u skladu s odredbama ugovora ili propisa koje primjenjuje odgovarajući NSB europodručja.

9. Ako NSB europodručja odluči drugoj ugovornoj strani u operacijama monetarne politike Eurosustava privremeno ili trajno ukinuti ili ograničiti pristup unutardnevnom kreditu ili autokolateralizaciji u skladu s člankom 13. stavkom 3. dijela II. Priloga I. ili člankom 11. dijela IV. Priloga I., takva odluka ne proizvodi učinak dok ju ne odobri Upravno vijeće ESB-a.

10. Odstupajući od stavka 9., NSB europodručja može, u hitnim slučajevima, drugim ugovornim stranama u operacijama monetarne politike Eurosustava, privremeno ograničiti pristup unutardnevnom kreditu i/ili mogućnostima autokolateralizacije, s trenutnim učinkom. U tim slučajevima odnosni NSB europodručja odmah u pisanom obliku o tome obavješćuje Upravno vijeće ESB-a. Upravno vijeće ESB-a ovlašteno je opozvati radnje NSB-a europodručja. Međutim, ako Upravno vijeće ESB-a ne pošalje NSB-u europodručja obavijest o takvom opozivu u roku od deset radnih dana od dana kada je ESB primio obavijest, smatra se da je Upravno vijeće ESB-a odobrilo radnje NSB-a europodručja.

11. Upravno vijeće ESB-a može odustati od izricanja novčanih kazni ili umanjiti novčane kazne iz članka 12. stavka 4. dijela II. Priloga I., ako se negativno stanje na kraju dana odnosnog subjekta može pripisati višoj sili i/ili tehničkim smetnjama u radu sustava TARGET, kako su definirane u Prilogu III.

Članak 11.

Dodatni uvjeti za AS

1. Osim odredaba članka 9. stavaka od 1. do 9., na odnos između odgovarajućeg SB-a Eurosustava i AS-a, uključujući sporedne sustave kojima upravljaju središnje banke Eurosustava, primjenjuje se sljedeće.

2. Središnje banke Eurosustava omogućavaju usluge prijenosa sredstava u novcu središnje banke AS-u koji djeluje u tom svojstvu. Te se usluge nude putem: (a) TIPS AS postupka namire samo kako bi se poduprla namira trenutačnih plaćanja u skladu sa SCT Inst shemom ili gotovo trenutačnih plaćanja u knjigama AS-a; ili (b) RTGS AS postupaka namire za sve druge slučajeve.

3. Središnje banke Eurosustava mogu iznimno i nakon odobrenja tijela 2. razine, kako je navedeno u Prilogu II., odobriti upotrebu RTGS DCA od strane AS-a, osim u vezi s namirom trenutačnih plaćanja u skladu sa SCT Inst shemom. Zahtjev za odobrenje uključuje obrazloženi zahtjev AS-a. Ako je zahtjevu udovoljeno, primjenjivat će se određivanje cijena iz stavka 4. iz dodatka VI. Priloga I.

4. Svaki SB Eurosustava otvara podračun na zahtjev za svaku banku namire za koju drži RTGS DCA kada AS banke namire sudjeluje u komponenti sustava TARGET tog NSB-a Eurosustava ili u drugoj komponenti sustava TARGET.

5. Središnje banke Eurosustava mogu, uz uvjete iz Priloga I., odrediti uvjete u vezi sa sudjelovanjem AS-a u sustavu TARGET koji se odnose na: (a) postupke za osiguranje neprekinutog poslovanja i za izvanredne situacije; (b) prirodu prava na sredstva koja se drže na TARGET računu, ako sredstva koja se drže nisu dio imovine AS-a; (c) prava središnjih banaka na zalog i prijeboj na TARGET računima koje drži AS ili koji se drže u njegovo ime; (d) naplatu i raspodjelu obračunatih kamata; (e) regulatorne zahtjeve (uključujući nadzor) za AS ili banke namire AS-a (uključujući one koje primjenjuju strani regulatori); (f) razmjenu informacija radi provjere usklađenosti s politikom Eurosustava.

6. Središnje banke Eurosustava razmjenjuju informacije o svakom značajnom događaju tijekom postupka namire AS-a.

Članak 12.

Financiranje i metodologija troškova

1. Upravno vijeće utvrđuje pravila primjenjiva na financiranje sustava TARGET.

2. Upravno vijeće određuje strukturu određivanja cijena za sustav TARGET primjenom zajedničke metodologije troškova Eurosustava.

Članak 13.

Sigurnosni zahtjevi

Središnje banke Eurosustava dužne su postupati u skladu s mjerama koje je odredilo Upravno vijeće kojima se utvrđuje sigurnosna politika i sigurnosni zahtjevi i kontrole koji se primjenjuju na sustav TARGET, uključujući mjere u odnosu na kiberotpornost i informacijsku sigurnost.

Članak 14.

Pravila o reviziji

Revizijske ocjene provode se u skladu s načelima i pravilima utvrđenima u revizijskoj politici Upravnog vijeća ESSB-a.

Članak 15.

Obveze u slučaju privremenog ili trajnog isključenja

1. Središnje banke Eurosustava moraju odmah trajno bez prethodne obavijesti ili privremeno isključiti sudionika iz sudjelovanja u odgovarajućoj komponenti sustava TARGET u sljedećim slučajevima: (a) u vezi sa sudionikom otvoren je postupak zbog insolventnosti; ili (b) sudionik više ne ispunjava mjerila za pristup u vezi sa sudjelovanjem u odgovarajućoj komponenti sustava TARGET.

2. Ako SB Eurosustava privremeno ili trajno isključi sudionika iz sudjelovanja u sustavu TARGET u skladu sa stavkom 1. ili u skladu s načelom opreznosti u skladu s člankom 17., mora o tome odmah obavijestiti druge središnje banke Eurosustava, navodeći pritom sve sljedeće: (a) naziv sudionika i BIC; (b) informacije na kojima NSB europodručja temelji svoju odluku, uključujući sve informacije ili mišljenja dobivena od relevantnih nadzornih tijela; (c) poduzetu mjeru i predloženi vremenski okvir za njezinu primjenu. Ako to zahtijeva drugi SB Eurosustava, svaki SB Eurosustava dužan je razmijeniti informacije u vezi s tim sudionikom, uključujući informacije u vezi s nalozima za prijenos novčanih sredstava naslovljenima na njega.

3. SB Eurosustava koji je trajno ili privremeno isključio sudionika iz sudjelovanja u svojoj komponenti sustava TARGET u skladu sa stavkom 1., preuzima odgovornost u odnosu na druge središnje banke Eurosustava ako on: (a) naknadno odobri namiru naloga za prijenos novčanih sredstava naslovljenih na sudionike koji su privremeno ili trajno isključeni iz sudjelovanja; ili (b) ne ispunjava obveze iz stavaka 1. i 2.

4. SB Eurosustava koji je privremeno isključio sudionika iz sudjelovanja u svojoj komponenti sustava TARGET u skladu sa stavkom 1. točkom (a), obrađuje naloge za prijenos novčanih sredstava tog sudionika samo na osnovi instrukcija njegovih zastupnika, uključujući one koje je imenovalo nadležno tijelo ili sud, kao što je stečajni upravitelj sudionika, ili u skladu s ovršnom odlukom nadležnog tijela ili suda koja sadrži instrukcije o tome kako se plaćanja trebaju provesti. SB Eurosustava mora odbiti sve izlazne naloge za prijenos novčanih sredstava s TIPS DCA (namjenskih novčanih računa) sudionika koji je privremeno isključen iz sudjelovanja.

Članak 16.

Postupci za odbijanje zahtjeva za sudjelovanje u sustavu TARGET u skladu s načelom opreznosti

Ako, u skladu s člankom 5. stavkom 5. točkom (c) dijela I. Priloga I., SB Eurosustava odbije, u skladu s načelom opreznosti, zahtjev za pristupanje sustavu TARGET, taj SB Eurosustava mora odmah obavijestiti druge središnje banke Eurosustava o tom odbijanju.

Članak 17.

Postupci privremenog isključenja, ograničenja ili trajnog isključenja iz sudjelovanja u sustavu TARGET i pristupa unutardnevnom krediti i autokolateralizaciji u skladu s načelom opreznosti

1. Kada u skladu s načelom opreznosti NSB europodručja privremeno isključi, ograniči ili trajno isključi pristup sudionika unutardnevnom kreditu u skladu s člankom 13. stavkom 1. točkom (c) dijela II. Priloga I. ili autokolateralizaciji u skladu s člankom 11. dijela IV. Priloga I., ili SB Eurosustava privremeno ili trajno isključi sudionika iz sudjelovanja u sustavu TARGET u skladu s člankom 25. stavkom 2. točkom (e) dijela I. Priloga I., odluka, u mjeri u kojoj je to moguće, stupa na snagu u isto vrijeme u svim komponentama sustava TARGET.

2. NSB europodručja odmah dostavlja informacije iz članka 15. stavka 2. odgovarajućim nadzornim tijelima u državi članici NSB-a europodručja, uz zahtjev da nadzorna tijela podijele informacije s nadzornim tijelima iz drugih država članica u kojima sudionik ima društvo kćer ili podružnicu. Uzimajući u obzir odluku u skladu sa stavkom 1., druge nacionalne središnje banke europodručja poduzimaju odgovarajuće radnje i odmah dostavljaju informacije o tome ESB-u.

3. Izvršni odbor ESB-a može predložiti Upravnom vijeću donošenje bilo koje odluke radi osiguranja jedinstvene provedbe mjera donesenih u skladu sa stavcima 1. i 2.

4. Nacionalne središnje banke europodručja iz država članica u kojima se odluka mora provesti obavješćuju sudionika o odluci i poduzimaju sve potrebne provedbene mjere.

Članak 18.

Postupci za suradnju središnjih banaka Eurosustava u vezi s administrativnim mjerama ili mjerama ograničavanja

U vezi s provedbom članka 29. stavka 3. dijela I. Priloga I.:

1. svaki SB Eurosustava odmah prosljeđuje svim središnjim bankama na koje se to može odnositi, sve informacije koje primi u vezi s predloženim nalogom za prijenos novčanih sredstava, osim naloga za prijenos likvidnosti između različitih računa istog sudionika;

2. svaki SB Eurosustava koji primi od sudionika dokaz o danoj obavijesti ili o suglasnosti primljenoj od bilo kojeg nadležnog tijela, odmah prosljeđuje taj dokaz svakom drugom SB-u koji djeluje u svojstvu pružatelja platnih usluga platitelja ili primatelja plaćanja, prema potrebi;

3. SB Eurosustava koji djeluje kao pružatelj platnih usluga platitelja odmah obavješćuje platitelja da može unijeti odgovarajući nalog za prijenos novčanih sredstava u sustav TARGET.

Članak 19.

Postupci za osiguranje neprekinutog poslovanja i za izvanredne situacije

1. Ako dođe do slučaja koji utječe na redovan rad sustava TARGET, odnosni SB Eurosustava o tome odmah obavješćuje koordinatora sustava TARGET, koji zajedno s voditeljem namire sustava TARGET odnosnog SB-a Eurosustava odlučuje o daljnjim koracima koje je potrebno poduzeti.

2. Središnje banke Eurosustava izvješćuju koordinatora sustava TARGET o padu povezanom sa sudionikom kako je navedeno u stavku 2.4 stavku 3.3 ili stavku 4.2 dodatka IV. Priloga I., najkasnije 30 minuta nakon početka pada ili prvom prilikom nakon otkrivanja pada ako bi takav pad mogao utjecati na rad sustava TARGET ili stvoriti sistemski rizik ili ako su središnje banke Eurosustava odredile sudionika kao kritičnog sudionika na temelju mjerila koja se periodično ažuriraju i objavljuju na mrežnim stranicama ESB-a.

3. U izvanrednim okolnostima, središnje banke Eurosustava mogu odlučiti promijeniti raspored rada sustava TARGET iz razloga koji uključuju, ali ne ograničavajući se na pad koji utječe na AS. Takvu odluku zajedno donose središnje banke Eurosustava.

4. U slučaju bilo kakvih drugih događaja koji mogu utjecati na normalno funkcioniranje sustava TARGET, odnosni SB Eurosustava prati i upravlja takvim događajima kako bi spriječio bilo kakvo prelijevanje na nesmetano funkcioniranje sustava TARGET.

5. Središnje banke Eurosustava održavaju vezu s rješenjem za izvanredne situacije.

Članak 20.

Postupanje s tražbinama u okviru programa za naknadu štete u sustavu TARGET

1. Ako Upravno vijeće ne odluči drugačije, postupak za naknadu štete utvrđen u Prilogu I. Dodatku II. vodi se u skladu s ovim člankom.

2. SB sudionika koji podnosi zahtjev za naknadu štete preliminarno procjenjuje zahtjev za naknadu štete i komunicira sa sudionikom u vezi s tom procjenom. Kada je to potrebno za procjenu zahtjeva, tom SB-u pomažu druge zainteresirane središnje banke. Odgovarajući SB obavješćuje ESB i druge zainteresirane središnje banke čim sazna za podnesene zahtjeve.

3. U roku od devet tjedana nakon tehničkih smetnji u radu sustava TARGET, SB sudionika koji podnosi zahtjev priprema preliminarno izvješće o procjeni koje sadrži procjenu SB-a o primljenim zahtjevima i dostavlja ga ESB-u i svim ostalim zainteresiranim središnjim bankama.

4. Unutar pet tjedana od primitka preliminarnog izvješća o procjeni, Upravno vijeće provodi konačnu procjenu svih primljenih zahtjeva i odlučuje o ponudama za naknadu štete koje bi se trebale dati odnosnim sudionicima. U roku od pet radnih dana nakon dovršetka konačne procjene, ESB obavješćuje zainteresirane središnje banke o ishodu konačne procjene. Te središnje banke odmah obavješćuju svoje sudionike o ishodu konačne procjene i, prema potrebi, o pojedinostima ponude za naknadu štete, zajedno s obrascem koji predstavlja pisani prihvat ponude.

5. U roku od dva tjedna od isteka razdoblja navedenog u posljednjoj rečenici stavka 4. točke (d) Dodatka II. Priloga I., SB obavješćuje ESB i sve druge zainteresirane središnje banke o prihvaćenim i odbijenim ponudama za naknadu štete.

6. Središnje banke obavješćuje ESB o svakom zahtjevu koji podnesu njihovi sudionici koji je izvan područja primjene programa za naknadu štete u sustavu TARGET, ali se odnosi na tehničke smetnje u radu sustava TARGET.

Članak 21.

Naknada štete uzrokovane tehničkim smetnjama u radu sustava TARGET

1. U slučaju tehničkih smetnji u radu sustava TARGET: (a) na strani platitelja, svaki SB kod kojeg je platitelj položio depozit, ima određenu financijsku korist čiji je iznos razlika između kamatne stope na glavne operacije refinanciranja Eurosustava i kamatne stope na depozit koja se primjenjuje na granično povećanje pri korištenju mogućnosti polaganja depozita kod Eurosustava za vrijeme tehničkih smetnji u radu sustava TARGET i najviše do iznosa nenamirenih naloga za prijenos novčanih sredstava. Ako platitelju ostane višak sredstava koji nije remuneriran, financijska korist jednaka je kamatnoj stopi na glavne operacije refinanciranja Eurosustava koja se primjenjuje na višak sredstava koja ne nose kamatni prihod za razdoblje tehničkih smetnji u radu sustava TARGET i najviše do iznosa nenamirenih naloga za prijenos novčanih sredstava; (b) na strani primatelja plaćanja, SB od kojeg je primatelj plaćanja dobio sredstva korištenjem mogućnosti dobivanja kredita na kraju dana, ima određenu financijsku korist koja je jednaka razlici između kamatne stope na kredit odobren na kraju dana i kamatne stope na glavne operacije refinanciranja Eurosustava, koja se primjenjuje na granično povećanje pri korištenju mogućnosti dobivanja kredita na kraju dana za vrijeme trajanja tehničkih smetnji u radu sustava TARGET i najviše do iznosa nenamirenih naloga za prijenos novčanih sredstava.

2. Financijska korist ESB-a jednaka je: (a) dobiti u vezi s povezanim nacionalnim središnjim bankama, koja potječe od različite remuneracije stanja na kraju dana tih povezanih nacionalnih središnjih banaka u odnosu na ESB; i (b) iznosu kaznene kamate koju ESB primi od povezanih nacionalnih središnjih banaka svaki put kad jedna od tih povezanih nacionalni središnjih banaka odredi novčanu kaznu sudioniku zbog propusta da pravodobno vrati unutardnevni kredit, kako je propisano u sporazumu između središnjih banaka Eurosustava i povezanih nacionalnih središnjih banaka.

3. Središnje banke udružuju financijski dobitak iz stavaka 1. i 2. i tako dobiven udruženi iznos upotrebljava se za naknadu onim središnjim bankama kojima nastanu troškovi zbog plaćanja naknade štete njihovim sudionicima. Sav preostali financijski dobitak ili troškovi koji nastanu središnjim bankama zbog naknade štete njihovim sudionicima dijele se između središnjih banaka Eurosustava u skladu s ključem za upis kapitala ESB-a.

Članak 22.

Prava osiguranja u vezi sa sredstvima na podračunima i jamstvo unutar Eurosustava

1. Za potrebe namire AS naloga za prijenos koji se odnose na RTGS AS postupak namire C, svaki SB Eurosustava koji je otvorio podračune za svoje imatelje RTGS DCA osigurava da se stanja na tim podračunima (uključujući povećanja ili smanjenja tog stanja zbog knjiženja međusistemske namire plaćanja u korist ili na teret podračuna ili s podračuna ili knjiženja prijenosa likvidnosti u korist podračuna),u trenutku kada AS započne ciklus namire, mogu koristiti samo za namiru AS naloga za prijenos koji se odnose na taj RTGS AS postupak namire C. To je neovisno o bilo kojem postupku zbog insolventnosti u odnosu na odgovarajućeg imatelja RTGS DCA i neovisno o bilo kojoj pojedinačnoj ovršnoj mjeri koja se odnosi na podračun imatelja tog RTGS DCA.

2. Svaki put kada je likvidnost prenesena na podračun imatelja RTGS DCA kada SB Eurosustava nije SB AS-a, taj SB Eurosustava potvrđuje nakon obavijesti AS-a (preko poruke „početak ciklusa”) stanje na podračunu odgovarajućem AS-u i pritom jamči plaćanje SB-u AS-a do iznosa određenog stanja. Potvrda stanja AS-u također obuhvaća pravno obvezujuću izjavu volje SB-a AS-a da SB jamči AS-u plaćanje do iznosa potvrđenog stanja. Potvrdom povećanja ili smanjenja tog stanja zbog knjiženja AS naloga za prijenos u okviru međusistemske namire u korist ili na teret podračuna ili knjiženja prijenosa likvidnosti u korist podračuna, SB Eurosustava koji nije SB AS-a i SB AS-a izjavljuju da se jamstvo povećalo ili smanjilo za iznos plaćanja. Oba jamstva su neopoziva, bezuvjetna i plativa na prvi poziv. Oba jamstva ističu nakon obavijesti AS-a da je namira dovršena (preko poruke „kraj ciklusa”).







ODJELJAK IV.

PRIJELAZNE I ZAVRŠNE ODREDBE

Članak 23.

Rješavanje sporova i mjerodavno pravo

1. U slučaju spora između središnjih banaka Eurosustava u vezi s ovom Smjernicom, stranke u sporu nastoje riješiti spor u skladu s Memorandumom o razumijevanju o postupku rješavanja sporova unutar ESSB-a.

2. Odstupajući od stavka 1., ako se spor koji se odnosi na podjelu zadaća između 2. razine i 3. razine ne može riješiti sporazumom između stranaka u sporu, spor rješava Upravno vijeće.

3. U slučaju spora takve vrste kako je navedena u stavku 1., odnosna prava i obveze stranaka prvotno se utvrđuju na temelju pravila i postupaka utvrđenih u ovoj Smjernici. U sporovima koji se tiču naloga za prijenos novčanih sredstava između komponenti sustava TARGET, podredno se primjenjuje pravo države članice u kojoj se nalazi sjedište SB-a Eurosustava primatelja plaćanja, pod uvjetom da to nije u suprotnosti s ovom Smjernicom.

Članak 24.

Stavljanje izvan snage Smjernice 2013/47/EU (ESB/2012/27)

▼M1

1. Smjernica ESB/2012/27 stavlja se izvan snage s učinkom od 20. ožujka 2023.

▼B

2. Upućivanja na Smjernicu stavljenu izvan snage smatraju se upućivanjima na ovu Smjernicu.

Članak 25.

Stupanje na snagu i provedba

1. Ova Smjernica stupa na snagu danom obavješćivanja nacionalnih središnjih banaka država članica čija je valuta euro.

▼M1

2. Središnje banke Eurosustava postupat će se u skladu s ovom Smjernicom od 20. ožujka 2023.

▼B

3. ►M1 ◄ One obavješćuju ESB o propisima i sredstvima u vezi s tim mjerama najkasnije do 19. travnja 2022. Nacionalne središnje banke država članica čija je valuta euro obvezne su poduzeti potrebne mjere radi usklađivanja s ovom Smjernicom i primjenjivati ih od 20. ožujka 2023.One obavješćuju ESB o propisima i sredstvima u vezi s tim mjerama najkasnije do 19. travnja 2022.

Članak 26.

Ostale i prijelazne odredbe

1. Na datum naveden u članku 25. stavku 2., sudionikova: (a) stanja na TARGET2 PM računima prenose se na odgovarajuće glavne novčane račune koje je odredio sudionik; (b) TARGET2 TIPS namjenski novčani računi postaju TIPS namjenski novčani računi; (c) TARGET2 T2S namjenski novčani računi postaju T2S namjenski novčani računi; (d) TARGET2 tehnički računi, TARGET2 TIPS AS tehnički računi i TARGET2 računi jamstvenog fonda za AS postupke namire postaju RTGS AS tehnički računi, TIPS AS tehnički računi i AS računi jamstvenog fonda; (e) stanja na domaćim računima prenose se na odgovarajuće glavne novčane račune koje je odredio sudionik.

2. Sudionici ne trpe gubitak i ne ostvaruju dobit kao rezultat prijenosa stanja u skladu sa stavkom 1.

3. Obveze unutar Eurosustava koje proizlaze iz namire plaćanja između sudionika u različitim komponentama sustava TARGET2 u skladu s člankom 6. Smjernice 2013/47/EU (ESB/2012/27) i dalje se bilježe u sustavu TARGET, u skladu s člankom 6. ove Smjernice.

4. Neovisno o članku 5. stavku 1. točkama (d) i (e) dijela I. Priloga I., mišljenja o sposobnosti i o državi koja su zatražile središnje banke Eurosustava u skladu s člankom 13. Smjernice 2013/47/EU (ESB/2012/27) ili u skladu s člankom 8. stavkom 2. Priloga II., člankom 6. stavkom 2. Priloga II.A i člankom 6. stavkom 2. Priloga II:B Smjernice 2013/47/EU (ESB/2012/27) ostaju važeća za potrebe ove Smjernice.

5. Neovisno o članku 10. stavku 2. točki (d) dijela II. Priloga I., pristup unutardnevnom kreditu koji je odobrilo Upravno vijeće pod uvjetima iz stavka 2. točke (e) Priloga III. Smjernici 2013/47/EU (ESB/2012/27) ostaje važeći.

6. Grupe koje je Upravno vijeće priznalo u skladu s definicijom „grupe” iz članka 1. Priloga II. Smjernici 2013/47/EU (ESB/2012/27) i dalje se priznaju i smatraju bankovnim grupama za potrebe ove Smjernice.

Članak 27.

Adresati, provedbene mjere i izvještavanje 1. razine

1. Ova Smjernica upućena je svim središnjim bankama Eurosustava.

2. Upravno vijeće svake godine prima izvještaj 2. razine koji sadržava informacije koje Upravno vijeće zahtijeva kako bi ispunilo svoje odgovornosti kao 1. razina.









PRILOG I.

USKLAĐENI UVJETI ZA SUDJELOVANJE U SUSTAVU TARGET

DIO I.

Opći uvjeti

Članak 1.

Područje primjene

Uvjeti iz ovog dijela I. uređuju odnos između [umetnuti naziv SB-a] i njegovih sudionika u sustavu TARGET-[umetnuti oznaku SB-a/zemlje]. Uvjeti iz sljedećih dijelova II., III., IV., V., VI. i VII. primjenjuju se ako se sudionici odluče za jedan ili više računa opisanih u tim dijelovima i ako im se oni odobre. Uvjeti iz dijelova od I. do VII. ovog Priloga, u ovoj se Smjernici zajedno nazivaju „Usklađeni uvjeti” ili „Uvjeti”.

Članak 2.

Dodaci

1. Sljedeći dodaci čine sastavni dio ovih Uvjeta: Dodatak I.: Tehničke specifikacije za obradu naloga za prijenos novčanih sredstava Dodatak II.: Program za naknadu štete u sustavu TARGET Dodatak III.: Referentni okvir za mišljenja o sposobnosti i o državi Dodatak IV.: Postupci za osiguranje neprekinutog poslovanja i za izvanredne situacije Dodatak V.: Raspored rada sustava TARGET Dodatak VI.: Pregled naknada Dodatak VII.: Zahtjevi u pogledu upravljanja informacijskom sigurnošću i upravljanja neprekinutim poslovanjem [Dodatak VIII.: Umetnuti ako je potrebno: Popis definicija navedenih u Prilogu III. Smjernici]

2. U slučaju bilo koje proturječnosti ili nedosljednosti između sadržaja bilo kojeg dodatka i sadržaja bilo koje druge odredbe u ovim Uvjetima, ovi Uvjeti imaju prednost.

Članak 3.

Opći opis sustava TARGET

1. Sustav TARGET, u smislu pravne strukture, je skup platnih sustava koji se sastoji od svih komponenti sustava TARGET, od kojih je svaka komponenta određena kao „sustav” na temelju odgovarajućih nacionalnih propisa kojima se prenosi Direktiva 98/26/EZ.

2. Sustav TARGET obuhvaća platne sustave u eurima koji omogućavaju namiru u novcu središnje banke i pružaju usluge središnjeg upravljanja likvidnošću, bruto namiru u realnom vremenu za plaćanja i usluge za AS namiru te omogućuju plaćanja povezana s namirom vrijednosnih papira i namiru trenutačnih plaćanja.

3. Sustav TARGET osigurava: (a) glavne novčane račune za namiru operacija središnje banke; (b) RTGS namjenske novčane račune za namiru u realnom vremenu na bruto načelu plaćanja velikih vrijednosti i podračune ako je to potrebno za AS namiru; (c) T2S namjenske novčane račune za plaćanja povezana s namirom vrijednosnih papira; (d) TIPS namjenske novčane račune za namiru trenutačnih plaćanja; i (e) sljedeće račune za AS namiru: i. RTGS AS tehničke račune; ii. AS račune jamstvenog fonda; i iii. TIPS AS tehničke račune.

Svaki račun u sustavu TARGET-[umetnuti naziv SB-a] identificira se pomoću jedinstvenog broja računa koji se sastoji od elemenata opisanih u stavku 2. Dodatka I.

Članak 4.

Mjerila za pristup

1. Sljedeće vrste subjekata prihvatljive su da postanu sudionici u sustavu TARGET-[umetnuti oznaku SB-a/zemlje]: (a) kreditne institucije osnovane u Europskoj uniji ili EGP-u, uključujući i kada djeluju preko podružnice osnovane u Europskoj uniji ili EGP-u; (b) kreditne institucije osnovane izvan EGP-a, pod uvjetom da djeluju preko podružnice osnovane u Europskoj uniji ili EGP-u; (c) nacionalne središnje banke države članice i ESB;

pod uvjetom da se na subjekte iz točaka (a) i (b) ne primjenjuju mjere ograničavanja koje je donijelo Vijeće Europske unije ili država članica u skladu s člankom 65. stavkom 1. točkom (b), člankom 75. ili člankom 215. Ugovora, čija provedba, prema mišljenju [umetnuti naziv SB-a] nakon obavješćivanja ESB-a nije spojiva s nesmetanim funkcioniranjem sustava TARGET.

2. [Umetnuti naziv SB-a] može prema vlastitoj ocjeni prihvatiti i sljedeće subjekte kao sudionike: (a) odjele riznica središnjih ili regionalnih vlada država članica; (b) tijela javnog sektora država članica ovlaštena za vođenje računa klijenata; (c) i. investicijska društva osnovana u Europskoj uniji ili EGP-u, uključujući i kada djeluju preko podružnice osnovane u Europskoj uniji ili EGP-u; i ii. investicijska društva osnovana izvan EGP-a, pod uvjetom da djeluju preko podružnice osnovane u Europskoj uniji ili EGP-u; (d) subjekte koji upravljaju AS-om i koji djeluju u tom svojstvu; i (e) kreditne institucije ili bilo koju vrstu subjekata navedenih u točkama od (a) do (d), u oba slučaja ako su osnovani u zemlji s kojom je Europska unija sklopila monetarni sporazum kojim se bilo kojem od tih subjekata odobrava pristup platnim sustavima u Europskoj uniji, u skladu s uvjetima iz monetarnog sporazuma i ako je relevantni pravni režim, koji je na snazi u toj zemlji, jednakovrijedno relevantnom zakonodavstvu Europske unije.

Članak 5.

Postupak podnošenja zahtjeva za sudjelovanje

1. Da bi postao sudionik u sustavu TARGET-[umetnuti naziv SB-a/oznaku zemlje], prihvatljivi subjekt iz članka 4. stavka 1. ili subjekt kojeg [umetnuti naziv SB-a] prihvaća u skladu s člankom 4., stavkom 2. mora ispunjavati sljedeće uvjete: (a) postaviti, voditi, upravljati, pratiti i osigurati sigurnost potrebne informatičke infrastrukture radi povezivanja sa sustavom TARGET-[umetnuti oznaku SB-a/zemlje] i biti u mogućnosti dostavljati mu naloge za prijenos novčanih sredstava. Pritom, podnositelji zahtjeva za sudjelovanje mogu uključiti treće osobe, ali zadržavaju isključivu odgovornost; (b) proći testove koje zahtijeva [umetnuti naziv SB-a]; (c) ako se radi o podnositelju zahtjeva za RTGS DCA, T2S DCA ili TIPS DCA, on mora također imati ili otvoriti MCA kod [umetnuti naziv SB-a]; (d) predočiti mišljenje o sposobnosti u obliku utvrđenom u Dodatku III., osim ako je [umetnuti naziv SB-a] informacije i izjave koje se moraju navesti u tom mišljenju o sposobnosti već dobio u drugom kontekstu; (e) za subjekte iz članka 4. stavka 1. točke (b) i članka 4. stavka 2. točke (c) podtočke ii., dostaviti mišljenje o državi u obliku utvrđenom u Dodatku III., osim ako je [umetnuti naziv SB-a] informacije i izjave koje se moraju navesti u tom mišljenju o državi već dobio u drugom kontekstu; (f) ako se radi o podnositelju zahtjeva za TIPS DCA, on mora pristupiti SCT Inst shemi potpisivanjem Sporazuma o pristupanju SEPA trenutačnom kreditnom transferu; (g) ako se radi o podnositelju zahtjeva za TIPS AS tehnički račun, on mora dostaviti dokaz da je Europskom platnom vijeću dostavljeno očitovanje iz kojeg je vidljiva njegova namjera da postane mehanizam za obračun i namiru (CSM) u skladu sa SCT Inst shemom.

2. Podnositelji zahtjeva podnose zahtjev [umetnuti naziv SB-a] i prilažu najmanje sljedeću dokumentaciju/informacije: (a) popunjene obrasce za prikupljanje referentnih podataka koje stavlja na raspolaganje [umetnuti naziv SB-a]; (b) mišljenje o sposobnosti, ako to traži [umetnuti naziv SB-a], i mišljenje o državi, ako to traži [umetnuti naziv SB-a]; (c) ako se radi o podnositelju zahtjeva za TIPS DCA, dokaz o pristupanju SCT Inst shemi; (d) ako podnositelj zahtjeva podnosi zahtjev za uporabu TIPS AS postupka namire, dokaz da je Europskom platnom vijeću dostavio očitovanje iz kojeg je vidljivo da namjerava postati mehanizam za obračun i namiru (CSM) u skladu sa SCT Inst shemom; (e) ako podnositelj zahtjeva imenuje platnog agenta, dokaz da se platni agent suglasio da djeluje u tom svojstvu.

3. Podnositelji zahtjeva koji su već sudionici sustava TARGET, a podnose prijavu za novi račun opisan u: i. dijelu III. (RTGS DCA); ii. dijelu IV. (T2S DCA); iii. dijelu V. (TIPS DCA); iv. dijelu VI. (RTGS AS tehnički račun); i/ili v. dijelu VII. (TIPS AS tehnički račun), dužni su uskladiti se s odredbama stavaka 1. i 2. u mjeri u kojoj je to potrebno za novi račun za koji podnose zahtjev.

4. [Umetnuti naziv SB-a] može zahtijevati i dodatne informacije koje smatra potrebnima za odluku o zahtjevu za otvaranje TARGET računa.

5. [Umetnuti naziv SB-a] odbija zahtjev za sudjelovanje ako: (a) podnositelj zahtjeva nije subjekt koji je prihvatljivi prema članku 4. stavku 1. ili nije subjekt kojeg [umetnuti naziv SB-a] može prihvatiti u skladu s člankom 4. stavkom 2.; (b) nije ispunjen jedan zahtjev ili više zahtjeva u vezi sa sudjelovanjem iz stavka 1.; i/ili (c) prema procjeni [umetnuti naziv SB-a], takvo sudjelovanje ugrozilo bi opću stabilnost, solidnost i sigurnost sustava TARGET-[umetnuti oznaku SB-a/zemlje] ili bilo koje druge komponente sustava TARGET, ili bi ugrozilo obavljanje zadaća [umetnuti naziv SB-a] utvrđenih u [uputiti na mjerodavni nacionalni propis] i Statutu Europskog sustava središnjih banaka i Europske središnje banke, ili predstavlja rizik s obzirom na načelo opreznosti.

6. [Umetnuti naziv SB-a] dostavlja sudioniku podnositelju zahtjeva svoju odluku o zahtjevu za sudjelovanje u sustavu TARGET-[umetnuti naziv SB-a/oznaku zemlje] u roku od mjesec dana od kada je [umetnuti naziv SB-a] primio zahtjev za sudjelovanje. Ako [umetnuti naziv SB-a] traži dodatne informacije u skladu sa stavkom 4., odluka se dostavlja u roku od mjesec dana od kada je [umetnuti naziv SB-a] primio te informacije od podnositelja zahtjeva. Odluka o odbijanju mora biti obrazložena.

Članak 6.

Sudionici

1. Sudionici koji nisu AS moraju imati najmanje jedan MCA kod [umetnuti naziv Sb-a], a mogu imati i jedan ili više RTGS namjenskih novčanih računa, T2S namjenskih novčanih računa i/ili TIPS namjenskih novčanih računa kod [umetnuti naziv SB-a].

2. Na AS koji primjenjuje RTG AS postupak namire ili TIPS AS postupak namire primjenjuju se uvjete iz ovog dijela i dijela VI. odnosno dijela VII. AS može imati jedan ili više glavnih novčanih računa, T2S namjenskih novčanih računa te iznimno, i ako ih je odobrio [umetnuti naziv SB-a], jedan ili više RTGS namjenskih novčanih računa, osim u vezi s obračunom trenutačnih plaćanja prema SCT Inst shemi. Ako AS ima RTGS DCA ili T2S DCA, on također mora imati najmanje jedan MCA kod [umetnuti naziv SB-a]. U slučaju da AS ima jedan ili više glavnih novčanih računa ili RTGS namjenskih novčanih računa ili T2S namjenskih novčanih računa, primjenjuju se i odgovarajući dijelovi ovih Uvjeta.

Članak 7.

Pristup računu sudionika od strane subjekta koji nije sudionik

1. U mjeri u kojoj je to tehnički moguće, sudionik može imenovati jednog ili više subjekata kojima daje pristup svojim TARGET računima u svrhu podnošenja naloga za prijenos novčanih sredstava i obavljanja drugih radnji.

2. Uzima se da je sudionik koji je imenovao subjekte prema stavku 1. sam dostavio naloge za prijenos novčanih sredstava ili primio sredstva koja su dostavili ili primili subjekti koje je odredio.

3. Nalozi za prijenos novčanih sredstava i sve druge radnje koje je poduzeo subjekt (subjekt) iz stavka 1., obvezuju sudionika neovisno o sadržaju ugovora ili drugih sporazuma između sudionika i takvog subjekta ili njihovom nepridžavanju.

Članak 8.

Naplata

1. [Umetnuti naziv SB-a] utvrđuje naplative stavke u skladu s Dodatkom VI. te svaku od njih dodjeljuje sudioniku od kojeg ta naplativa stavka potječe.

2. Svaka naknada koja se plaća u vezi s nalogom za prijenos novčanih sredstava koji je podnio AS ili novčanim sredstvima koje je primio AS, neovisno o tome primjenjuje li RTGS AS postupak namire ili RTGS DCA, naplaćuje se isključivo tom AS-u.

3. Naplative stavke koje su posljedica radnji koje su poduzeli imenovani subjekti iz članka 7., kao i središnje banke koje djeluju u ime sudionika, dodjeljuju se sudioniku.

4. [Umetnuti naziv SB-a] sudioniku izdaje zasebne račune za odgovarajuće usluge opisane u: i. dijelu III. (RTGS DCA); ii. dijelu IV. (T2S DCA); iii. dijelu V. (TIPS DCA); iv. dijelu VI. (RTGS AS postupci namire); i v. dijelu VII. (TIPS AS postupak namire).

5. [Umetnuti naziv SB-a] namiruje svaki račun izravnim terećenjem MCA sudionika, osim ako je sudionik imenovao drugog sudionika u sustavu TARGET (koji može biti u sustavu TARGET- [umetnuti naziv SB-a/oznaku zemlje] ili drugoj komponenti sustava) kao platnog agenta i dao instrukciju [umetnuti naziv SB-a] da tereti MCA tog platnog agenta. Takva instrukcija ne oslobađa sudionika od obveze plaćanja svakog računa.

6. Ako je imenovan platni agent, sudionik će [umetnuti naziv SB-a] dostaviti dokaz da je platni agent pristao djelovati u toj ulozi.

7. Za potrebe ovog članka, sa svakim se AS-om postupa zasebno, čak i ako s dva ili više njih upravlja ista pravna osoba te neovisno o tome je li AS određen kao sustav na koji se primjenjuje Direktiva 98/26/EZ. U slučaju AS-a koji nije određen kao sustav na koji se primjenjuje Direktiva 98/26/EZ, on se utvrđuje kao AS ako udovoljava sljedećim mjerilima: (a) postoji formalni sporazum utemeljen na ugovornom ili zakonodavnom instrumentu, na primjer sporazumu između sudionika i upravitelja sustava; (b) ima više članova; (c) ima zajednička pravila i standardizirane postupke; i (d) služi za obračun, netiranje i/ili namiru plaćanja i/ili vrijednosnih papira između sudionika.

Članak 9.

Grupe za naplatu

1. Na zahtjev sudionika, [umetnuti naziv SB-a] uspostavlja grupu za naplatu kako bi se njezinim članovima omogućilo korištenje razmjernog smanjenja naknada koje se primjenjuje na RTGS namjenske novčane račune. Grupa za naplatu može uključivati samo imatelje RTGS DCA koji pripadaju istoj bankovnoj grupi, neovisno o tome jesu li u istoj ili različitim komponentama sustava TARGET.

2. Na zahtjev imatelja RTGS DCA, [umetnuti naziv SB-a] dodaje tog imatelja RTGS DCA grupi za naplatu ili ga briše iz grupe za naplatu koja može biti u sustavu TARGET-[umetnuti naziv SB-a/oznaku zemlje] ili u bilo kojoj drugoj komponenti sustava TARGET. Imatelj RTGS DCA dužan je o takvom zahtjevu obavijestiti sve ostale članove grupe za naplatu prije njegova podnošenja.

3. Imateljima RTGS DCA koji su uključeni u grupu za naplatu računi se izdaju pojedinačno kako je utvrđeno u članku 8.

Članak 10.

Obveze [umetnuti naziv SB-a] i sudionika

1. [Umetnuti naziv SB-a] nudi usluge opisane u dijelovima II., III., IV., V., VI. i VII. ovih Uvjeta ako je sudionik odabrao račun i ako mu je on odobren kako je u njima navedeno. Osim kada je drugačije propisano ovim Uvjetima ili zakonom, [umetnuti naziv SB-a] poduzima sve razumne mjere u okviru svojih ovlasti kako bi ispunio svoje obveze prema ovim Uvjetima, bez jamčenja ishoda.

2. [Umetnuti naziv SB-a] je pružatelj usluga u skladu s ovim Uvjetima. Uzima se da su radnje i propusti nacionalnih središnjih banaka 3. razine radnje i propusti [umetnuti naziv SB-a] za koje on preuzima odgovornost u skladu s člankom 22. Sudjelovanje u skladu s ovim Uvjetima ne stvara ugovorni odnos između sudionika i nacionalnih središnjih banaka 3. razine kada bilo koja od nacionalnih središnjih banaka djeluje u svojstvu NSB-a 3. razine. Instrukcije, poruke ili informacije koje sudionik primi od sustava TARGET ili ih pošalje sustavu TARGET u vezi s uslugama pruženima na temelju ovih Uvjeta uzimaju se primljenima od [umetnuti naziv SB-a] ili poslanima [umetnuti naziv SB-a].

3. Sudionik plaća [umetnuti naziv SB-a] naknade u skladu s člankom 8.

4. Sudionik osigurava tehničku povezanost sa sustavom TARGET-[umetnuti oznaku SB-a/zemlje] u skladu s rasporedom rada sustava TARGET iz Dodatka V. Ta se obveza može ispuniti putem imenovanog subjekta iz članka 7.

5. Sudionik izjavljuje i jamči [umetnuti naziv SB-a] da ispunjavanjem svojih obveza iz ovih Uvjeta ne čini povredu zakona ili drugog propisa koji se primjenjuje na njega niti bilo kojeg sporazuma koji ga obvezuje.

6. Sudionik plaća sve primjenjive biljege ili druge pristojbe ili ostala davanja, ako je primjenjivo, kao i sve druge troškove koje za sudionika nastanu pri otvaranju, održavanju ili zatvaranju njegovog TARGET računa.

Članak 11.

Suradnja i razmjena informacija

1. U ispunjavanju svojih obveza i ostvarivanju svojih prava iz ovih Uvjeta, [umetnuti naziv SB-a] i sudionici blisko surađuju radi osiguravanja stabilnosti, solidnosti i sigurnosti sustava TARGET-[umetnuti oznaku SB-a/zemlje]. Oni međusobno razmjenjuju informacije ili dokumente relevantne za ispunjavanje svojih obveza i ostvarivanje svojih prava iz ovih Uvjeta, ne dovodeći u pitanje bilo koju obvezu u vezi s čuvanjem bankovne tajne.

2. [Umetnuti naziv SB-a] uspostavlja i održava službu za podršku sustavu radi pomoći sudionicima u vezi s poteškoćama koje proizlaze iz rada sustava.

3. Najnovije informacije o operativnom statusu svake usluge dostupne su u TARGET informacijskom sustavu (TIS) na namjenskoj stranici na mrežnim stranicama ESB-a.

4. [Umetnuti naziv SB-a] može sudionicima slati poruke relevantne za sustav putem broadcast poruke ili, ako to sredstvo nije dostupno, bilo kojim drugim odgovarajućim sredstvom komunikacije.

5. Sudionici su dužni pravodobno ažurirati postojeće obrasce za prikupljanje referentnih podataka i dostavljati nove obrasce za prikupljanje referentnih podataka [umetnuti naziv SB-a]. Sudionici su dužni provjeravati točnost informacija koje se na njih odnose, a koje je u sustav TARGET-[umetnuti oznaku SB-a/zemlje] unio [umetnuti naziv SB-a].

6. Sudionik ovime ovlašćuje [umetnuti naziv SB-a] da nacionalnim središnjim bankama 3. razine dostavi sve informacije u vezi sa sudionicima koje mogu trebati nacionalne središnje banke 3. razine, u skladu sa sporazumima sklopljenima između nacionalnih središnjih banaka 3. razine i središnjih banaka Eurosustava kojima se uređuje pružanje usluga koje pružaju nacionalne središnje banke 3. razine.

7. Sudionici bez nepotrebne odgode obavješćuju [umetnuti naziv SB-a] o svakoj promjeni svoje sposobnosti i relevantnim zakonodavnim promjenama koje utječu na pitanja obuhvaćena mišljenjem o državi kako je utvrđeno u referentnom okviru iz Dodatka III.

8. [Umetnuti naziv SB-a] može u bilo kojem trenutku zatražiti ažuriranje ili obnovu mišljenja o državi ili sposobnosti iz članka 5. stavka 1. točaka (d) i (e).

9. Sudionici odmah obavješćuju [umetnuti naziv SB-a] ako nastupi slučaj neispunjavanja obveza koji se odnosi na njih, ili ako se na njih primjenjuju mjere za sprječavanje krize ili mjere za upravljanje krizom u smislu Direktive 2014/597EU Europskog parlamenta i Vijeća ( 4 ) ili drugih primjenjivih jednakovrijednih propisa.

Članak 12.

Remuneracija računa

1. Glavni novčani računi, namjenski novčani računi i podračuni remuneriraju se po nula posto ili po kamatnoj stopi na depozit položen na kraju dana, ovisno o tome koja je niža, osim ako se koriste za držanje bilo kojeg o sljedećeg: (a) minimalnih pričuva; (b) viška pričuva; (c) državnih depozita kako su definirani u članku 2. točki 5. Smjernice (EU) 2019/671 Europske središnje banke (ESB/2019/7) ( 5 ).

Ako se radi o minimalnim pričuvama izračun i plaćanje remuneracije za njihovo držanja uređeno je Uredbom Vijeća (EZ) br. 2531/98 ( 6 ) i Uredbom (EU) 2021/378 (ESB/2021/1).

Ako se radi o višku pričuva, izračun i plaćanje remuneracije za njegovo držanje uređeno je Odlukom (EU) 2019/1743 Europske središnje banke (ESB/2019/31) ( 7 ).

Ako se radi o državnim depozitima, remuneracija njihovo držanje uređena je odredbama koje se odnose na te državne depozite kako je navedeno u članku 4. Smjernice (EU) 2019/671 (ESB/2019/7).

2. Prekonoćna stanja koja se drže na TIPS AS tehničkom računu ili na RTGS AS tehničkom računu za AS postupak namire D i jamstveni fond, uključujući ona prekonoćna stanja koja se drže na AS računu jamstvenog fonda, remuneriraju se po kamatnoj stopi na depozit položen na kraju dana.

Članak 13.

Upravljanje računima

1. Sudionici su dužni pratiti likvidnost na svojim računima i upravljati njome u skladu s rasporedom rada sustava TARGET iz Dodatka V. te provoditi usklađivanje na razini transakcije najmanje jednom dnevno. Ta se obveza može ispuniti putem imenovanog subjekta iz članka 7.

2. Za potrebe usklađivanja računa, sudionik se koristi alatima koje osigurava [umetnuti naziv SB-a], posebno dnevnim izvatkom s računa koji je dostupan svakom sudioniku. Ta se obveza može ispuniti putem imenovanog subjekta iz članka 7.

3. Sudionici su dužni odmah obavijestiti [umetnuti naziv SB-a] u slučaju neusklađenosti u odnosu na bilo koji od svojih računa.

Članak 14..

Minimalne pričuve

1. Na zahtjev sudionika na kojeg se primjenjuju odredbe o minimalnim pričuvama, [umetnuti naziv SB-a] označuje jedan ili više glavnih novčanih računa ili namjenskih novčanih računa koji pripadaju tom sudioniku u sustavu TARGET-[umetnuti oznaku SB-a/zemlje] kao račune koji se drži za potrebe udovoljavanja odredbama o minimalnim pričuvama.

2. Za potrebe udovoljavanja odredbama o minimalnim pričuvama, ako su primjenjive na sudionika, uzima se u obzir zbroj stanja na kraju dana na svim računima koje taj sudionik drži kod [umetnuti naziv SB-a] i koji su označenu za tu svrhu.

Članak 15.

Iznosi donje i gornje granice stanja računa

1. Sudionik može odrediti iznose donje i gornje granice na svojem MCA ili namjenskim novčanim računima.

2. Sudionik može odabrati mogućnost primanja obavijest u slučaju prekoračenja iznosa donje ili gornje granice stanja. Osim toga, sudionik može odabrati mogućnost da prekoračenje iznosa donje ili gornje granice stanja na njegovim glavnim novčanim računima ili RTGS namjenskim novčanim računima aktivira propisani nalog za prijenos likvidnosti.

3. Namira naloga za prijenos likvidnosti ne pokreće provjeru prekoračenja iznosa donje ili gornje granice stanja računa.

Članak 16.

Grupa praćenih računa

1. Imatelj MCA može osnovati jednu ili više grupa praćenih računa u svrhu praćenja likvidnosti na nekoliko glavnih novčanih računa ili namjenskih novčanih računa te će postati vodeća strana za svaku grupu praćenih računa koju osniva.

2. Sudionik može dodati bilo koji od svojih glavnih novčanih računa ili namjenskih novčanih računa otvorenih unutar sustava TARGET-[umetnuti oznaku SB-a/zemlje] ili u bilo kojoj drugoj komponenti sustava TARGET jednoj ili više grupa praćenih računa i time postati član te grupe praćenih računa. Član grupe praćenih računa može u bilo kojem trenutku inicirati uklanjanje svojeg računa iz te grupe praćenih računa. Sudionik obavješćuje vodeću stranu grupe praćenih računa prije dodavanja računa u tu grupu praćenih računa ili uklanjanja računa iz te grupe praćenih računa.

3. Samo vodeća strana grupe praćenih računa može pregledavati stanja svih računa uključenih u tu grupu praćenih računa.

4. Vodeća strana može izbrisati grupu praćenih računa, ali je dužna prije tog brisanja o tome obavijestiti ostale članove grupe praćenih računa.

Članak 17.

Prihvaćanje i odbijanje naloga za prijenos novčanih sredstava

1. Uzima se da su nalozi za prijenos novčanih sredstava koje su podnijeli sudionici prihvaćeni od strane [umetnuti naziv SB-a] ako je: (a) poruka o prijenosu u skladu s tehničkim zahtjevima sustava TARGET navedenima u Dodatku I.; (b) poruka u skladu s pravilima i uvjetima formatiranja navedenima u Dodatku I.; (c) poruka prošla provjeru dvostrukog unosa opisanu u Dodatku I.; (d) u slučajevima kada je platitelj privremeno isključen u odnosu na terećenje svog računa (svojih računa) ili je primatelj plaćanja privremeno isključen u odnosu na odobravanje svog računa (svojih računa), dobiven je izričit pristanak SB-a privremeno isključenog sudionika; (e) u slučajevima kada je nalog za prijenos novčanih sredstava zadan kao dio RTGS AS postupka namire, račun sudionika uključen je u grupu računa banaka namire uspostavljenu na zahtjev tog AS-a kako je utvrđeno u članku 1. stavku 7. dijela VI.; i (f) u slučaju međusistemske namire kao dijela RTGS AS postupaka namire, predmetni AS dio je postupka međusistemske namire kako je utvrđeno u članku 9. dijela VI.

2. [Umetnuti naziv SB-a] odmah odbija svaki nalog za prijenos novčanih sredstava koji ne ispunjava uvjete utvrđene u stavku 1. [Umetnuti naziv SB-a] obavješćuje sudionika o svakom odbijanju naloga za prijenos novčanih sredstava, u skladu s Dodatkom I.

Članak 18.

Unos naloga za prijenos novčanih sredstava u sustav i njihova neopozivost

1. U svrhu prve rečenice članka 3. stavka 1. i članka 5. Direktive 98/26/EZ i [umetnuti odredbe nacionalnog propisa kojima se prenose navedeni članci Direktive 98/26/EZ]: (a) uzima se da su svi nalozi za prijenos novčanih sredstava, osim u slučajevima iz točaka (b), (c) i (d) ovog stavka, uneseni u sustav TARGET-[umetnuti oznaku SB-a/zemlje] i neopozivi u trenutku terećenja odgovarajućeg TARGET računa sudionika; (b) uzima se da su nalozi za trenutačno plaćanje uneseni u sustav TARGET-[umetnuti oznaku SB-a/zemlje] i neopozivi u trenutku kada su odgovarajuća sredstva rezervirana na TIPS DCA sudionika ili na njegovu TIPS AS tehničkom računu; (c) u slučaju transakcija koje se namiruju na T2S namjenskim novčanim računima i koje podliježu usklađivanju dva zasebna naloga za prijenos: i. uzima se da su takvi nalozi za prijenos, osim u slučaju iz točke ii. ovog podstavka, uneseni u sustav TARGET-[umetnuti oznaku SB-a/zemlje] u trenutku kada ih je platforma T2S proglasila usklađenima s T2S tehničkim pravilima i da su neopozivi u trenutku kada je transakcija dobila status „usklađen” na platformi T2S; ii. u slučaju transakcija koje uključuju jedan središnji depozitorij vrijednosnih papira koji je sudionik i koji ima zasebnu komponentu usklađivanja, kada su nalozi za prijenos poslani izravno tom središnjem depozitoriju vrijednosnih papira koji je sudionik radi usklađivanja u njegovoj zasebnoj komponenti usklađivanja, uzima se da su takvi nalozi za prijenos uneseni u sustav TARGET-[umetnuti oznaku SB-a/zemlje] u trenutku kada ih je središnji depozitorij vrijednosnih papira koji je sudionik proglasio usklađenima s tehničkim pravilima platforme T2S i da su neopozivi u trenutku kada je transakcija dobila status „usklađeno” na platformi T2S. Popis središnjih depozitorija vrijednosnih papira sudionika iz ove točke ii. dostupan je na mrežnim stranicama ESB-a; (d) uzima se da su nalozi za prijenos novčanih sredstava u vezi s RTGS AS postupcima namire uneseni u komponentu sustava TARGET u kojoj je otvoren račun koji treba teretiti u trenutku kada su prihvaćeni u tu komponentu sustava TARGET i da su neopozivi u istom trenutku.

2. Odredbe stavka 1. ne utječu na pravila AS-a kojima se određuje trenutak unosa u AS i/ili neopozivost naloga za prijenos koji su mu podneseni u trenutku prije trenutka unosa odgovarajućih AS naloga za prijenos u relevantnu komponentu sustava TARGET.

3. Nalozi za prijenos novčanih sredstava uključeni u algoritam ne mogu se opozvati u razdoblju tijekom kojeg se algoritam izvodi.

Članak 19.

Postupci za osiguranje neprekinutog poslovanja i za izvanredne situacije

1. U slučaju neuobičajenog vanjskog događaja ili bilo kojeg drugog događaja koji utječe na transakcije na TARGET računima, primjenjuju se postupci za osiguranje neprekinutog poslovanja i za izvanredne situacije opisani u Dodatku IV.

2. U izvanrednim okolnostima može se promijeniti raspored rada sustava TARGET, u kojem slučaju će [umetnuti naziv SB-a] obavijestiti sudionike.

3. U izvanrednim okolnostima AS može podnijeti zahtjev [umetnuti naziv SB-a] za prilagodbu rasporeda rada sustava TARGET.

4. Eurosustav osigurava rješenje za izvanredne situacije koje se koristi ako nastupe događaji opisani u stavku 1. Povezivanje s rješenjem za izvanredne situacije i njegovo korištenje obvezni su za sudionike za koje [umetnuti naziv SB-a] smatra da su kritični i za sudionike koji namiruju vrlo kritične transakcije kako je utvrđeno u Dodatku IV. Drugi se sudionici na zahtjev mogu povezati s rješenjem za izvanredne situacije.

Članak 20.

Sigurnosni zahtjevi

1. Sudionici su dužni provoditi odgovarajuće sigurnosne kontrole radi zaštite svojih sustava od neovlaštenog pristupa i uporabe. Sudionici su isključivo odgovorni za primjerenu zaštitu povjerljivosti, nepovredivosti i dostupnosti svojih sustava.

2. Sudionici su dužni odmah obavijestiti [umetnuti naziv SB-a] o svakom sigurnosnom incidentu u svojoj tehničkoj infrastrukturi i, kada je primjereno, sigurnosnim incidentima koji se događaju u tehničkoj infrastrukturi pružatelja koji su treće osobe. [Umetnuti naziv SB-a] može tražiti dodatne informacije o incidentu i po potrebi zahtijevati da sudionik poduzme odgovarajuće mjere kako bi spriječio ponavljanje takvog događaja.

3. [Umetnuti naziv SB-a] može odrediti dodatne sigurnosne zahtjeve svim sudionicima i/ili sudionicima koje [umetnuti naziv SB-a] smatra kritičnima, a posebno one povezane s kibersigurnošću ili sprečavanjem prijevara.

4. Sudionici su dužni [umetnuti naziv SB-a] dati: i. trajni pristup svojoj potvrdi o postupanju u skladu sa zahtjevima svojih odabranih pružatelja mrežnih usluga vezanim uz sigurnost krajnje točke; i ii. na godišnjoj osnovi, izjavu o TARGET samocertifikaciji kako se zahtijeva za vrste računa koje oni drže i kako je objavljena na mrežnim stranicama [umetnuti naziv SB-a] i mrežnim stranicama ESB-a na engleskom jeziku.

5. [Umetnuti naziv SB-a] ocjenjuje sudionikovu izjavu (izjave) o samocertifkaciji na razini usklađenosti sudionika sa svakim od zahtjeva za TARGET samocertifikaciju. Ti su zahtjevi navedeni u Dodatku VII.

6. Razina usklađenosti sudionika sa zahtjevima za TARGET samocertifikaciju razvrstava se kako slijedi, prema rastućem redu: „potpuna usklađenost”; „manja neusklađenost” ili „velika neusklađenost”. Primjenjuju se sljedeći kriteriji: potpuna usklađenost postiže se ako sudionici zadovoljavaju 100 % zahtjeva; manja neusklađenost odnosi se na situaciju u kojoj sudionik zadovoljava manje od 100 %, ali najmanje 66 % zahtjeva, a velika neusklađenost ako sudionik zadovoljava manje od 66 % zahtjeva. Ako sudionik dokaže da se određeni zahtjev ne primjenjuje na njega, za potrebe razvrstavanja uzima da je usklađen s tim zahtjevom. Sudionik koji ne uspije postići „potpunu usklađenost” dužan je dostaviti akcijski plan u kojem iskazuje kako namjerava postići potpunu usklađenost. [Umetnuti naziv SB-a] obavješćuje odgovarajuća nadzorna tijela o statusu usklađenosti tog sudionika.

7. Ako sudionik odbije dati trajni pristup svojoj potvrdi o postupanju u skladu sa zahtjevima svojih odabranih pružatelja mrežnih usluga vezanim uz sigurnost krajnje točke ili ne dostavi TARGET samocertifikaciju, razina usklađenosti sudionika razvrstava se kao „velika neusklađenost”.

8. [Umetnuti naziv SB-a] svake godine ponovno ocjenjuje usklađenost sudionika.

9. [Umetnuti naziv SB-a] može sudionicima čija je razina usklađenosti ocijenjena kao manja neusklađenost ili velika neusklađenost odrediti sljedeće mjere pravne zaštite, redom prema težini: (a) pojačano praćenje: sudionik je dužan dostavljati [umetnuti naziv SB-a] mjesečno izvješće, koje potpisuje viši rukovoditelj, o svom napretku u rješavanju neusklađenosti. Dodatno, sudionik je dužan plaćati mjesečnu novčanu kaznu za svaki zahvaćeni u iznosu od 1 000 EUR. Ta mjera pravne zaštite može se odrediti ako sudionik primi drugu uzastopnu procjenu manje neusklađenosti ili procjenu velike neusklađenosti; (b) privremeno isključenje: sudionik može biti privremeno isključen iz sudjelovanja u sustavu TARGET-[umetnuti oznaku SB-a/zemlje] u slučajevima iz članka 25. stavka 2. točaka (b) i/ili (c). Odstupajući od članka 25., sudionika se privremeno isključuje po proteku roka od tri mjeseca od obavijesti o privremenom isključenju. Sudionik je dužan plaćati mjesečnu novčanu kaznu za svaki privremeno isključeni račun u iznosu od 2 000 EUR. Ta mjera pravne zaštite može se odrediti u slučaju da sudionik primi drugu uzastopnu procjenu velike neusklađenosti; (c) trajno isključenje: sudionik može biti trajno isključen iz sudjelovanja u sustavu TARGET-[umetnuti oznaku SB-a/zemlje] u slučajevima iz članku 25. stavka 2. točaka (b) i/ili (c). Odstupajući od članka 25., sudionika se trajno isključuje po proteku roka od tri mjeseca od obavijesti o trajnom isključenju. Sudionik je dužan plaćati dodatnu novčanu kaznu u iznosu od 1 000 EUR za svaki trajno isključeni račun. Ta mjera pravne zaštite može se odrediti ako sudionik ni nakon tri mjeseca od privremenog isključenja nije otklonio veliku neusklađenost na način koji je prihvatljiv za [umetnuti naziv SB-a].

10. Sudionici koji omogućuju pristup svojem TARGET računu trećim osobama iz članka 7. i sudionici koji su evidentirali dostupne imatelje BIC-a u skladu s člankom 2. dijela III., dužni su upravljati rizikom koji proizlazi iz dopuštanja takvog pristupa u skladu sa sigurnosnim zahtjevima iz stavaka od 1. do 9.

Članak 21.

Program za naknadu štete

Ako nalog za prijenos novčanih sredstava ne može biti namiren istog radnog dana kada je prihvaćen zbog tehničkih smetnji u radu sustava TARGET, [umetnuti naziv SB-a] nudi naknadu štete pogođenim sudionicima u skladu s posebnim postupkom utvrđenim u Dodatku II.

Članak 22.

Sustav odgovornosti

1. U ispunjavanju svojih obveza u skladu s ovim Uvjetima, [umetnuti naziv SB-a] i sudionici su u međusobnom odnosu dužni postupati s razumnom pažnjom.

2. [Umetnuti naziv SB-a] odgovara svojim sudionicima za svu štetu koja proizađe iz rada sustava TARGET-[umetnuti oznaku SB-a/zemlje].uslijed prijevare (uključujući, ali ne ograničavajući se na namjerno protupravno postupanje) ili krajnje nepažnje. U slučaju obične nepažnje odgovornost [umetnuti naziv SB-a] ograničena je na sudionikovu izravnu štetu, odnosno iznos predmetne transakcije i/ili gubitak kamata na taj iznos, isključujući svaku drugu štetu.

3. [Umetnuti naziv SB-a] ne odgovara za štetu koja je posljedica smetnji ili pada tehničke infrastrukture (uključujući, ali ne ograničavajući se na računalnu infrastrukturu, programe, podatke, aplikacije ili mreže [umetnuti naziv SB-a]), ako je takva smetnja ili pad nastao unatoč mjerama koje je primijenio [umetnuti naziv SB-a] i koje su u razumnoj mjeri potrebne za zaštitu te infrastrukture od smetnji ili pada, i za rješavanje posljedica tih smetnji ili pada (ovo posljednje uključuje, ali nije ograničeno na započinjanje i dovršavanje postupaka za osiguranje neprekinutog poslovanja i za izvanredne situacije iz Dodatka IV.).

4. [Umetnuti naziv SB-a] nije odgovoran: (a) u mjeri u kojoj je štetu uzrokovao sudionik; ili (b) ako šteta nastane zbog vanjskih događaja izvan razumne kontrole (force majeure) [umetnuti naziv SB-a].

5. Ne dovodeći u pitanje [umetnuti primjenjive odredbe nacionalnog propisa], stavci od 1. do 4. primjenjuju se u mjeri u kojoj je moguće isključiti odgovornost [umetnuti naziv SB-a].

6. [Umetnuti naziv SB-a] i sudionici dužni su poduzeti sve razumne i provedive mjere radi smanjenja štete iz ovog članka.

7. [Umetnuti naziv SB-a] može angažirati treće osobe, posebno pružatelje telekomunikacijskih ili drugih mrežnih usluga, da u njegovo ime izvrše neke ili sve njegove obveze iz ovih Uvjeta ako je to nužno za ispunjavanje obveza [umetnuti naziv SB-a] ili ako je to uobičajena tržišna praksa. [Umetnuti naziv SB-a] dužan je pažljivo odabrati te treće osobe i dati im nalog te je njegova odgovornost ograničena na tu dužnost. Nacionalne središnje banke 3. razine ne smatraju se trećim osobama u smislu ovog stavka.

Članak 23.

Dokazi

1. Ako nije drugačije uređeno ovim Uvjetima, svi nalozi za prijenos novčanih sredstava i povezane poruke, kao što su potvrde terećenja ili odobrenja, ili izvadci iz računa, između [umetnuti naziv SB-a] i sudionika, prenose se preko odgovarajućeg NSP-a.

2. Elektronički ili pisani zapisi poruka koje zadrži [umetnuti naziv SB-a] ili odgovarajući NSP dokazno su sredstvo za plaćanja koja je obradio [umetnuti naziv SB-a]. Snimljena ili ispisana inačica izvorne poruke odgovarajućeg NSP-a dokazno je sredstvo neovisno o obliku izvorne poruke.

3. Ako se veza sudionika s NSP-om prekine, sudionik je dužan koristiti se alternativnim sredstvima prijenosa poruka koja je dogovorio s [umetnuti naziv SB-a]. U tim slučajevima inačica poruke koju je spremio ili ispisao [umetnuti naziv SB-a] ima istu dokaznu snagu kao i izvorna poruka, neovisno o njezinu obliku.

4. [Umetnuti naziv SB-a] čuva cjelokupnu evidenciju naloga za prijenos novčanih sredstava podnesenih i plaćanja primljenih od strane sudionika za razdoblje od [umetnuti razdoblje propisano mjerodavnim nacionalnim propisom] od kada su ti nalozi za prijenos novčanih sredstava podneseni i plaćanja primljena, pod uvjetom da ta cjelokupna evidencija obuhvaća najmanje pet godina za svakog sudionika u sustavu TARGET koji podliježe trajnom nadzoru u skladu s mjerama ograničavanja koje donese Vijeće Europske unije ili država članica, ili više od pet godina ako je određeno posebnim propisima.

5. Poslovne knjige i evidencije [umetnuti naziv SB-a] dokazna su sredstva za sve obveze sudionika i sve činjenice i događaje na koje se stranke pozivaju.

Članak 24.

Trajanje sudjelovanja i redovno trajno isključenje iz sudjelovanja te zatvaranje računa

1. Ne dovodeći u pitanje članak 25., sudjelovanje u sustavu TARGET-[umetnuti oznaku SB-a/zemlje] traje neodređeno vrijeme.

2. Sudionik može u svako doba otkazati bilo što od sljedećeg uz otkazni rok od 14 radnih dana, osim ako s [umetnuti naziv SB-a] dogovori kraći otkazni rok: (a) svoje cjelokupno sudjelovanje u sustavu TARGET-[umetnuti oznaku SB-a/zemlje]; (b) jedan ili više svojih namjenskih novčanih računa, RTGS AS tehničkih računa i/ili TIPS AS tehničkih računa; (c) jedan ili više svojih glavnih novčanih računa, pod uvjetom da sudionik i dalje udovoljava članku 5.

3. [Umetnuti naziv SB-a] može u bilo kojem trenutku otkazati bilo što od sljedećeg uz otkazni rok od tri mjeseca, osim ako s odgovarajućim sudionikom dogovori drugačiji otkazni rok: (a) cjelokupno sudjelovanje sudionika u sustavu TARGET-[umetnuti oznaku SB-a/zemlje]; (b) jedan ili više sudionikovih namjenskih novčanih računa, RTGS AS tehničkih računa ili TIPS AS tehničkih računa; (c) jedan ili više sudionikovih glavnih novčanih računa, pod uvjetom da sudionik nastavi držati najmanje jedan MCA.

4. Nakon trajnog isključenja iz sudjelovanja, dužnost čuvanja povjerljivih podataka iz članka 28. ostaje na snazi za razdoblje od pet godina od dana trajnog isključenja.

5. Nakon trajnog isključenja iz sudjelovanja, [umetnuti naziv SB-a] zatvara sve TARGET račune tog sudionika u skladu s člankom 26.

Članak 25.

Privremeno i izvanredno trajno isključenje iz sudjelovanja

1. Sudionik se odmah bez prethodne obavijesti, trajno ili privremeno isključuje iz sudjelovanja u sustavu TARGET-[umetnuti oznaku SB-a/zemlje] ako nastupi jedan od sljedećih slučajeva neispunjavanja obveza: (a) otvaranje postupka zbog insolventnosti; i/ili (b) sudionik više ne ispunjava mjerila za pristup utvrđena u članku 4.

Za potrebe ovog stavka, poduzimanja mjera za sprečavanje krize ili mjera za upravljanje krizom u smislu Direktive 2014/59/EU u odnosu na sudionika ne smatra se samo po sebi otvaranjem postupka zbog insolventnosti.

2. [Umetnuti naziv SB-a] može bez prethodne obavijesti trajno ili privremeno isključiti sudionika iz sudjelovanja u sustavu TARGET-[umetnuti oznaku SB-a/zemlje] ako: (a) nastupi jedan ili više slučajeva neispunjavanja obveza (osim onih iz stavka 1.); (b) sudionik počini bitnu povredu bilo koje odredbe ovih Uvjeta; (c) sudionik propusti ispuniti bilo koju bitnu obvezu prema [umetnuti naziv SB-a]; (d) sudionik prestaje imati valjani sporazum s NSP-om o pružanju potrebne veze sa sustavom TARGET; (e) nastupi bilo koji događaj vezan uz sudionika koji bi prema procjeni [umetnuti naziv SB-a] ugrozio opću stabilnost, solidnost i sigurnost sustava TARGET-[umetnuti oznaku SB-a/zemlje] ili bilo koje druge komponente sustava TARGET ili koji bi ugrozio ispunjavanje zadaća [umetnuti naziv SB-a] utvrđenih u [uputiti na mjerodavni nacionalni propis] i Statutom Europskog sustava središnjih banaka i Europske središnje banke ili predstavlja rizik s obzirom na načelo opreznosti; (f) NSB je privremeno ili trajno otkazao pristup sudionika unutardnevnom kreditu, uključujući autokolateralizaciju, u skladu s člankom 13. dijela II.; i/ili (g) sudionik je isključen ili je na drugi način prestao biti član jedne od zatvorenih grupa korisnika NSP-a.

3. U izvršavanju svog diskrecijskog prava prema stavku 2., [umetnuti naziv SB-a] uzima u obzir, između ostalog, ozbiljnost slučaja neispunjavanja obveze ili događaja navedenih u točkama od (a) do (c) stavka 2.

4. U slučaju da [umetnuti naziv SB-a] privremeno ili trajno isključi sudionika iz sudjelovanja u sustavu TARGET-[umetnuti oznaku SB-a/zemlje] u skladu sa stavcima 1. ili 2., [umetnuti naziv SB-a] bez nepotrebnog odlaganja obavješćuje – putem broadcast poruke ili, ako to nije moguće, bilo kojim drugim prikladnim sredstvom komunikacije – tog sudionika, druge središnje banke i sudionike u svim komponentama sustava TARGET o tom privremenom ili trajnom isključenju. Uzima se da je takvu poruku poslao matični SB odnosnog sudionika.

5. Kada sudionici prime poruku iz stavka 4., uzima se da su obaviješteni o trajnom/privremenom isključenju sudionika iz sudjelovanja u sustavu TARGET-[umetnuti oznaku SB-a/zemlje] ili drugoj komponenti sustava TARGET. Sudionici snose svu štetu koja proizađe iz dostavljanja naloga za prijenos novčanih sredstava sudionicima koji su privremeno ili trajno isključeni iz sudjelovanja ako je taj nalog za prijenos novčanih sredstava uneseni u sustav TARGET-[umetnuti oznaku SB-a/zemlje] nakon primitka poruke.

Članak 26.

Zatvaranje TARGET računa od strane [umetnuti naziv SB-a] nakon trajnog isključenja iz sudjelovanja

Nakon trajnog isključenja sudionika iz sudjelovanja u sustavu TARGET-[umetnuti oznaku SB-a/zemlje], prema članku 24. ili 25., [umetnuti naziv SB-a] zatvara TARGET račune tog sudionika, nakon što namiri ili odbije sve naloge za prijenos novčanih sredstava koji čekaju u redu i iskoristi svoje založno pravo i pravo na prijeboj u skladu s člankom 27.

Članak 27.

Založno pravo i pravo na prijeboj [umetnuti naziv SB-a]

1. [umetnuti ako je primjenjivo: [Umetnuti naziv SB-a] ima posebno založno pravo nad sudionikovim sadašnjim i budućim pozitivnim stanjima na njegovim TARGET računima, kojim se osiguravaju sve sadašnje i buduće tražbine koje proizlaze iz pravnih odnosa između stranaka.] (a) [umetnuti ako je primjenjivo: Sudionikove postojeće i buduće tražbine prema [umetnuti naziv SB-a] koje proizlaze iz pozitivnog stanja na TARGET računima prenose se [umetnuti naziv SB-a] kao kolateral, odnosno kao fiducijarni prijenos, za sve sadašnje i buduće tražbine [umetnuti naziv SB-a] prema sudioniku koje proizlaze iz [umetnuti upućivanje na odredbe kojima se prenose ovi Uvjeti]. Takav kolateral zasniva se već samom činjenicom knjiženja sredstava u korist sudionikovih TARGET računa.] (b) [umetnuti ako je primjenjivo: [Umetnuti naziv SB-a] ima lebdeće založno pravo na sadašnjim i budućim pozitivnim stanjima na sudionikovim TARGET računima (engl. floating charge), kojim se osiguravaju sve sadašnje i buduće tražbine koje proizlaze iz pravnih odnosa između stranaka.]

2. [umetnuti ako je primjenjivo: [Umetnuti naziv SB-a] ima pravo iz stavka 1. čak i kad su njegove tražbine uvjetne ili nisu dospjele.]

3. [umetnuti ako je primjenjivo: Sudionik djelujući u svojstvu imatelja TARGET računa ovime priznaje zasnivanje posebnog založnog prava u korist [umetnuti naziv SB-a] kod kojeg je taj račun otvoren; ovim se priznanjem založena imovina stavlja na raspolaganje [umetnuti naziv SB-a] kako je određeno prema [umetnuti pridjev koji se odnosi na odgovarajuću državu] pravu. Svi iznosi uplaćeni na TARGET račune, čije je stanje založeno, samom činjenicom da su uplaćeni, neopozivo su založeni, bez ikakvog ograničenja, kao kolateral za potpuno ispunjenje osiguranih obveza.]

4. Po nastupu: (a) slučaja neispunjavanja obveza iz članka 25. stavka 1.; ili (b) bilo kojeg drugog slučaja neispunjavanja obveza ili događaja iz članka 25. stavka 2. koji je doveo do trajnog ili privremenog isključenja sudionika iz sudjelovanja, neovisno o pokretanju postupka zbog insolventnosti u odnosu na sudionika i neovisno o ustupanju tražbine, sudskoj ili drugoj zabrani raspolaganja ili drugom raspolaganju sudionikovim pravima ili u vezi s njima, sve sudionikove obveze automatski i odmah dospijevaju bez prethodne obavijesti i bez potrebe za prethodnim odobrenjem bilo kojeg tijela,

tako da ih treba odmah ispuniti. Osim toga, međusobne obveze sudionika i [umetnuti naziv SB-a] automatski se međusobno prebijaju i strana koja duguje viši iznos drugoj plaća razliku.

5. [Umetnuti naziv SB-a] obavješćuje sudionika o svakom prijeboju izvršenom prema stavku 4. odmah nakon njegova izvršenja.

6. [Umetnuti naziv SB-a] ovlašten je bez prethodne obavijesti teretiti bilo koji sudionikov TARGET račun za bilo koji iznos koji sudionik duguje [umetnuti naziv SB-a] koji proizlazi iz pravnog odnosa između sudionika i [umetnuti naziv SB-a].

7. Odredbama ovog članka ne stvara se nikakvo pravo, zalog, potraživanje ili prijeboj u odnosu na sljedeće TARGET račune kojima se koristi AS: (a) TARGET račune koji se koriste u skladu s AS postupcima namire iz dijela VI. ili dijela VII.; (b) TARGET račune koje drži AS u skladu s dijelovima od II. do V., ako sredstva na tim računima ne pripadaju AS-u, nego se drže u ime njegovih klijenata ili se koriste za namiru naloga za prijenos novčanih sredstava u ime njegovih klijenata.

Članak 28.

Povjerljivost

1. [Umetnuti naziv SB-a] čuva kao povjerljive sve osjetljive ili tajne informacije, uključujući one informacije koje se odnose na plaćanje, tehničke ili organizacijske informacije koje pripadaju sudioniku, sudionicima iz iste grupe ili sudionikovim klijentima, osim ako su sudionik ili njegov klijent dali svoj pisani pristanak za priopćavanje informacija [umetnuti sljedeći izraz ako je to primjenjivo na temelju nacionalnog prava] ili je takvo priopćavanje dopušteno ili obvezno na temelju [umetnuti pridjev koji se odnosi na naziv zemlje] prava].

2. Odstupajući od stavka 1., sudionik je suglasan da se informacije o radnjama poduzetim na temelju članka 25. ne smatraju povjerljivima.

3. Odstupajući od stavka 1., sudionik je suglasan da [umetnuti naziv SB-a] može priopćiti informacije o plaćanju, tehničke ili organizacijske informacije u vezi sa sudionikom, sudionicima iz iste bankovne grupe ili sudionikovim klijentima koje su pribavljene tijekom rada sustava TARGET-[umetnuti oznaku SB-a/zemlje]: (a) drugim središnjim bankama ili trećim osobama koje su uključene u rad sustava TARGET-[umetnuti oznaku SB-a/zemlje], u mjeri u kojoj je to potrebno za učinkovito funkcioniranje sustava TARGET ili praćenje izloženosti sudionika ili njegove bankovne grupe; (b) drugim središnjim bankama radi provođenja analiza potrebnih za operacije na tržištu, funkcije monetarne politike, financijsku stabilnost ili financijsku integraciju; ili (c) tijelima države članice i Unije nadležnima za superviziju, sanaciju i nadzor, uključujući središnje banke, u mjeri u kojoj je to potrebno za obavljanje njihovih javnih zadaća, pod uvjetom da u svim tim slučajevima priopćavanje nije u suprotnosti s primjenjivim pravom.

4. [Umetnuti naziv SB-a] nije odgovoran za financijske i komercijalne posljedice priopćavanja provedenog u skladu sa stavkom 3.

5. Odstupajući od stavka 1. i pod uvjetom da to ne omogućuje, izravno ili neizravno, identificiranje sudionika ili sudionikovih klijenata, [umetnuti naziv SB-a] može upotrijebiti, priopćiti ili objaviti informacije o plaćanju u vezi sa sudionikom ili sudionikovim klijentima za statističke, povijesne, znanstvene ili druge svrhe u okviru izvršavanja svojih javnih funkcija ili funkcija drugih osoba javnog prava kojima su informacije priopćene.

6. Informacije u vezi s radom sustava TARGET-[umetnuti naziv SB-a] kojima su sudionici imali pristup smiju se upotrijebiti samo u svrhe utvrđene u ovim Uvjetima. Sudionici su dužni čuvati e informacije kao povjerljive, osim ako je [umetnuti naziv SB-a] izričito dao svoj pisani pristanak za priopćavanje. Sudionici su dužni osigurati da treće osobe, kojima su eksternalizirali, prenijeli ili povjerili kao podugovarateljima zadaće koje imaju ili mogu imati utjecaja na ispunjavanje njihovih obveza iz ovih Uvjeta, budu obvezane zahtjevima u vezi s povjerljivošću iz ovog članka.

7. [Umetnuti naziv SB-a] ovlašten je radi namire naloga za prijenos novčanih sredstava obrađivati i prenositi potrebne podatke NSP-u.

Članak 29.

Zaštita podataka, sprečavanje pranja novca, administrativne mjere ili mjere ograničavanja i povezana pitanja

1. Uzima se da su sudionici upoznati sa svim obvezama koje imaju u vezi s propisima o zaštiti podataka, da ih se pridržavaju i da su u mogućnosti dokazati odgovarajućim nadležnim tijelima da ih se pridržavaju. Uzima se da su sudionici upoznati sa svim svojim obvezama u vezi s propisima o sprečavanju pranja novca i financiranja terorizma, nuklearnih aktivnosti osjetljivih na širenje i razvoja sustava dostave nuklearnog oružja, posebno u smislu provedbe odgovarajućih mjera koje se odnose na svako plaćanje u korist ili na teret njihovih TARGET računa i da ih se pridržavaju. Sudionici su dužni osigurati da budu obaviješteni o politici dohvata podataka svog odabranog NSP-a prije stupanja u ugovorni odnos s NSP-om.

2. Sudionici ovlašćuju [umetnuti naziv SB-a] da od svih nacionalnih ili stranih financijskih, nadzornih ili trgovinskih tijela pribave sve informacije koje se na njih odnose ako su te informacije potrebne za sudionikovo sudjelovanje u sustavu TARGET-[umetnuti oznaku SB-a/zemlje].

3. Kada djeluju kao pružatelji platnih usluga platitelja ili primatelja plaćanja, sudionici su dužni postupiti u skladu sa svim zahtjevima koji proizlaze iz administrativnih mjera ili mjera ograničavanja određenih u skladu s člankom 75. ili 215. Ugovora kojima podliježu, uključujući i zahtjeve u vezi s obavješćivanjem ili ishođenjem suglasnosti nadležnog tijela u vezi s obradom transakcija. Osim toga: (a) ako je [umetnuti naziv SB-a] pružatelj platnih usluga sudionika koji je platitelj: i. sudionik je dužan dati potrebnu obavijest ili pribaviti suglasnosti u ime središnje banke koja je primarno dužna dati obavijest ili ishoditi suglasnost, i dostaviti [umetnuti naziv SB-a] dokaze o danoj obavijesti ili primljenoj suglasnosti; ii. sudionik ne smije unijeti u sustav TARGET niti jedan nalog za prijenos novčanih sredstava na račun koji drži subjekt različit od sudionika dok ne primi potvrdu od [umetnuti naziv SB-a] da je pružatelj platnih usluga primatelja plaćanja ili drugi subjekt u njegovo ime dao potrebnu obavijesti ili dobio suglasnost; (b) kada je [umetnuti naziv SB-a] pružatelj platnih usluga sudionika koji je primatelj plaćanja, sudionik daje potrebnu obavijest ili pribavlja suglasnost u ime središnje banke koja je primarno dužna dati obavijest ili ishoditi suglasnost, i dostavlja [umetnuti naziv SB-a] dokaze o danoj obavijesti ili primljenoj suglasnosti.

Za potrebe ovog stavka, pojmovi „pružatelj platnih usluga”, „platitelj” i „primatelj plaćanja” imaju značenja koja su im pripisana primjenjivim administrativnim mjerama ili mjerama ograničavanja.

Članak 30.

Obavijesti

1. Ako nije drugačije uređeno ovim Uvjetima, sve obavijesti koje su potrebne ili dopuštene u skladu s ovim Uvjetima šalju se preporučenom poštom, [i ako je primjenjivo - telefaksom] ili na drugi način sredstvima elektroničke komunikacije ako je tako dogovoreno, ili na drugi način u pisanom obliku. Obavijesti [umetnuti naziv SB-a] dostavljaju se voditelju [umetnuti odjel za platne sustave ili odgovarajuću jedinicu SB-a] [umetnuti naziv SB-a], [uključiti odgovarajuću adresu SB-a] ili [umetnuti BIC adresu SB-a] ili [umetnuti druga sredstva elektroničke komunikacije ako su dogovorena]. Obavijesti sudioniku šalju se na njegovu adresu, [ako je primjenjivo - broj telefaksa] ili [umetnuti odgovarajuće informacije ako su dogovorena druga sredstva elektroničke komunikacije] ili njegovu BIC adresu o kojoj sudionik može s vremena na vrijeme obavijestiti [umetnuti naziv SB-a].

2. Kako bi se dokazalo da je obavijest poslana, dovoljno je dokazati da je obavijest poslana fizički ili elektroničkim putem odgovarajućem adresatu.

3. Sve obavijesti moraju biti na [umetnuti odgovarajući nacionalni jezik i/li „engleskom jeziku”].

4. Sudionike obvezuju svi obrasci i dokumenti [umetnuti naziv SB-a] koje su sudionici ispunili i/ili potpisali, uključujući, ali ne ograničavajući se na obrasce za prikupljanje referentnih podataka, navedene u članku 5. stavku 2. točki (a), i informacije dane na temelju članka 11. stavka 5., ako su dostavljene u skladu sa stavcima 1. i 2. i za koje [umetnuti naziv SB-a] razumno drži da ih je primio od sudionika, njihovih zaposlenika ili zastupnika.

Članak 31.

Ugovorni odnos s NSP-om

1. Da bi mogli slati ili primati instrukcije i poruke iz sustava TARGET, sudionici su dužni: (a) sklopiti ugovor s NSP-om u okviru ugovora o koncesiji s tim NSP-om radi uspostave tehničke veza sa sustavom TARGET-[umetnuti oznaku SB-a/zemlje]; ili (b) povezati se preko drugog subjekta koji je sam sklopio ugovor s NSP-om u okviru ugovora o koncesiji s tim NSP-om.

2. Pravni odnos između sudionika i NSP-a isključivo je uređen odredbama ugovora koji su sklopili.

3. Usluge koje pruža NSP ne čine dio usluga koje pruža [umetnuti naziv SB-a] u vezi sa sustavom TARGET.

4. [Umetnuti naziv SB-a] ne odgovara za radnje, pogreške ili propuste NSP-a (uključujući njegove direktore, zaposlenike i podizvođače) ili za radnje, pogreške ili propuste trećih osoba koje izaberu sudionici radi dobivanja pristupa mreži NSP-a.

Članak 32.

Postupak izmjene

[Umetnuti naziv SB-a] može u bilo kojem trenutku jednostrano izmijeniti ove Uvjete, uključujući dodatke. Izmjene ovih Uvjeta, uključujući dodatke, objavljuju se putem [umetnuti odgovarajuće sredstvo objave]. Uzima se da je sudionik prihvatio takve izmjene ako im nije izričito prigovorio u roku od 14 dana od kada je primio obavijest o tim izmjenama. U slučaju da sudionik uloži prigovor na izmjene, [umetnuti naziv SB-a] ovlašten je odmah trajno isključiti tog sudionika iz sudjelovanja u sustavu TARGET-[umetnuti oznaku SB-a/zemlje] i zatvoriti sve njegove TARGET račune.

Članak 33.

Prava trećih osoba

1. Sudionici ne smiju prenijeti, založiti niti ustupati bilo kojoj trećoj osobi bilo koje pravo, interes, obvezu, odgovornost ili tražbinu koje proizlaze iz ovih Uvjeta ili su povezana s njima bez pisane suglasnosti [umetnuti naziv SB-a].

2. Ovi Uvjeti ne stvaraju bilo kakva prava ili obveze u odnosu na bilo koji drugi subjekt osim [umetnuti naziv SB-a] i sudionika u sustavu TARGET-[umetnuti oznaku SB-a/zemlje].

Članak 34.

Mjerodavno pravo, nadležnost i mjesto izvršenja

1. Na dvostrani odnos između [umetnuti naziv SB-a] i sudionika u sustavu TARGET-[umetnuti oznaku SB-a/zemlje] primjenjuje se [umetnuti pridjev koji se odnosi na ime zemlje] pravo.

2. Ne dovodeći u pitanje nadležnost Suda Europske unije, za rješavanje sporova koji se odnose na pitanja u vezi s odnosom iz stavka 1. isključivo je nadležan sud [umetnuti mjesto sjedišta SB-a].

3. Mjesto izvršenja u vezi s pravnim odnosom između [umetnuti naziv SB-a] i sudionika je [umetnuti mjesto sjedišta SB-a].

Članak 35.

Salvatorna klauzula

Ako je bilo koja odredba ovih Uvjeta nevaljana ili postane nevaljana, to neće utjecati na primjenu ostalih njezinih odredbi.

Članak 36.

Stupanje na snagu i obveznost

1. Ovi Uvjeti proizvode učinak od [umetnuti odgovarajući datum].

2. [umetnuti ako je prihvatljivo temeljem mjerodavnog nacionalnog prava: Podnošenjem prijave za sudjelovanje u sustavu TARGET-[umetnuti oznaku SB-a/zemlje], sudionici podnositelji zahtjeva automatski prihvaćaju ove Uvjete u odnosima između sebe i u odnosu na [umetnuti naziv SB-a].]

DIO II.

Posebni uvjeti za glavne novčane račune

Članak 1.

Otvaranje i upravljanje MCA-om

1. [Umetnuti naziv SB-a] otvara i vodi najmanje jedan MCA za svakog sudionika, osim ako je sudionik AS koji koristi samo RTGS ili TIPS AS postupke namire, u kojem slučaju uporaba MCA-a ovisi o odluci AS-a.

2. Za potrebe namire operacija monetarne politike kako je navedeno u [umetnuti upućivanje na opću dokumentaciju] i namire kamata iz takvih operacija, sudionik određuje primarni MCA koji se drži kod [umetnuti naziv SB-a].

3. Primarni MCA određen u skladu sa stavkom 2. koristi se i u sljedeće svrhe: (a) remuneraciju iz članka 12. dijela I., osim ako je sudionik imenovao drugog sudionika u sustavu TARGET-[umetnuti oznaku SB-a/zemlje] u tu svrhu; (b) odobravanje unutardnevnog kredita, ako je primjenjivo.

4. Negativno stanje na primarnom MCA-u ne smije biti niže od kreditne linije (ako je odobrena). Stanje na MCA-u koji nije primarni MCA ne smije biti negativno.

Članak 2.

Zajedničko upravljanje MCA-om

1. Na zahtjev imatelja MCA, [umetnuti naziv SB-a] dopušta da MCA-om koji drži taj imatelj MCA zajednički upravlja jedan od sljedećih subjekata: (a) drugi imatelj MCA u sustavu TARGET-[umetnuti oznaku SB-a/zemlje]; (b) imatelj MCA u drugoj komponenti sustava TARGET; (c) [[umetnuti naziv SB-a] ako je primjenjivo].

Ako imatelj MCA ima više od jednog MCA, svakim MCA-om može zajednički upravljati drugi suupravitelj.

Suupravitelj ima ista prava i povlastice u odnosu na MCA kojim zajednički upravlja kao i one koje ima u odnosu na vlastiti MCA.

2. Imatelj MCA dostavlja [umetnuti naziv SB-a] dokaz o suglasnosti suupravitelja da djeluje u tom svojstvu. [Uključuje se ako se koristi stavak 1. točka (c) –] Takav dokaz o suglasnosti za djelovanje nije potreban ako je suupravitelj [umetnuti naziv SB-a.]

3. Imatelj MCA koji djeluje kao suupravitelj dužan je ispunjavati obveze imatelja MCA u odnosu na MCA kojim se zajedničku upravlja na temelju članka 5. stavka 1. točke (a) dijela I., članka 10. stavka 4. dijela I. i članka 31. stavka 1. dijela I.

4. Imatelj MCA čijim MCA-om se zajednički upravlja dužan je ispunjavati obveze sudionika iz dijela I. i dijela II. u odnosu na taj svoj MCA kojim se zajednički upravlja. U slučaju da imatelj MCA nema izravnu tehničku vezu sa sustavom TARGET, ne primjenjuju se članak 5. stavak 1. točka (a) dijela I., članak 10. stavak 4. dijela I. i članak 31. stavak 1. dijela I.

5. Na imatelja MCA koji imenuje suupravitelja za svoj MCA u skladu s ovim člankom, primjenjuje se članak 7. dijela I.

6. Imatelj MCA-a dužan je odmah obavijestiti [umetnuti naziv SB-a] ako suupravitelj prestane djelovati u tom svojstvu ili sporazum o zajedničkom upravljanju između imatelja MCA-a i suupravitelja prestane važiti.

Članak 3.

MCA grupa za prijenos likvidnosti

1. Na zahtjev imatelja MCA, [umetnuti naziv SB-a] osniva MCA grupu za prijenos likvidnosti u svrhu omogućavanja obrade naloga za prijenos likvidnosti s MCA na MCA.

2. Na zahtjev imatelja MCA, [umetnuti naziv SB-a] dodaje jedan od glavnih novčanih računa imatelja MCA u postojeću MCA grupu za prijenos likvidnosti osnovanu u sustavu TARGET-[umetnuti oznaku SB-a/zemlje] ili u drugoj komponenti sustava TARGET ili ga briše iz nje. Imatelj MCA dužan je prije podnošenja takvog zahtjeva obavijestiti sve ostale imatelje MCA u toj MCA grupi za prijenos likvidnosti.

Članak 4.

Transakcije koje se obrađuju preko MCA

1. Sljedeće transakcije obrađuju se preko MCA u sustavu TARGET-[umetnuti oznaku SB-a/zemlje]: (a) operacije središnje banke; (b) nalozi za prijenos likvidnosti na račune prekonoćnog depozita koje je otvorio [umetnuti naziv SB-a] na ime sudionika ili s tih računa; (c) nalozi za prijenos likvidnosti na drugi MCA unutar iste MCA grupe za prijenos likvidnosti; (d) nalozi za prijenos likvidnosti na T2S DCA, TIPS DCA ili RTGS DCA ili na njegov podračun.

2. Sljedeće transakcije mogu se obraditi preko MCA u sustavu TARGET-[umetnuti oznaku SB-a/zemlje]: (a) [umetnuti ako je potrebno [nalozi za prijenos novčanih sredstava koji proizlaze iz uplata ili isplata.]]

Članak 5.

Nalozi za prijenos likvidnosti

1. Imatelj MCA može dostaviti nalog za prijenos likvidnosti kao jedno od sljedećeg: (a) nalog za trenutni prijenos likvidnosti, koji je instrukcija za izvršenje bez odgode; (b) trajni nalog za prijenos likvidnosti, koji je instrukcija za ponavljajuće izvršenje prijenosa određenog iznosa po nastanku unaprijed određenog događaja svakog radnog dana.

Članak 6.

Propisani nalozi za prijenos likvidnosti

1. Imatelj MCA može odrediti iznos donje i/ili gornje granice stanja za svoj MCA.

2. Određivanjem gornje granice stanja i odabirom propisanih naloga za prijenos likvidnosti imatelj MCA daje instrukciju [umetnuti naziv SB-a] da izvrši propisani naloga za prijenos likvidnosti kojim se odobrava RTGS DCA ili drugi MCA unutar iste MCA grupe za prijenos likvidnosti kojeg je odredio taj imatelj MCA, ako se nakon namire naloga za plaćanje prekorači gornja granica. Odobreni RTGS DCA ili MCA mogu biti u sustavu TARGET-[umetnuti oznaku SB-a/zemlje] ili u drugoj komponenti sustava TARGET.

3. Određivanjem donje granice stanja računa i odabirom propisanog naloga za prijenos likvidnosti, inicira se propisani nalog za prijenos likvidnosti kojim se tereti RTGS DCA ili drugi MCA unutar iste MCA grupe za prijenos likvidnosti kojeg je odredio taj imatelj MCA, ako se, nakon namire naloga za plaćanje, prekorači donja granica. Terećeni RTGS DCA ili MCA mogu biti u sustavu TARGET-[umetnuti oznaku SB-a/zemlje] ili u drugoj komponenti sustava TARGET. Imatelj RTGS DCA ili MCA koji će biti terećen mora odobriti da se njegov račun tereti na taj način.

4. Imatelj MCA može odobriti da se njegov MCA tereti u slučaju prekoračenja donje granice stanja na jednom ili više određenih RTGS namjenskih novčanih računa ili glavnih novčanih računa unutar iste grupe za prijenos likvidnosti u sustavu TARGET-[umetnuti oznaku SB-a/zemlje] ili u drugoj komponenti sustava TARGET. Odobrenjem za terećenje svog računa, imatelj MCA daje instrukciju [umetnuti naziv SB-a] da izvrši propisani nalog za prijenos likvidnosti kojim se odobrava (odobravaju) RTGS DCA (RTGS namjenski novčani računi) ili MCA (glavni novčani računi) kad god je donja granica prekoračena.

5. Imatelj MCA može odobriti da njegov MCA bude terećen u slučaju nedovoljne likvidnosti na RTGS DCA-u određenom za potrebe automatiziranih naloga za prijenos likvidnosti u skladu s člankom 1. stavcima 5. i 6. dijela III. za namiru hitnih naloga za plaćanje, AS naloga za prijenos ili naloga za plaćanje s visokim prioritetom. Odobrenjem za terećenje svog računa, imatelj MCA daje instrukciju [umetnuti naziv SB-a] da izvrši propisani nalog za prijenos likvidnosti kojim se odobrava RTGS DCA.

Članak 7.

Obrada naloga za prijenos novčanih sredstava

1. Prihvaćeni nalozi za prijenos novčanih sredstava namiruju se odmah, pod uvjetom da postoji dostupna likvidnost na platiteljevu MCA-u.

2. U slučaju da na MCA-u nema dostatnih sredstava za izvršenje namire, primjenjuje se odgovarajuće pravilo iz točaka od (a) do (e) [ovisno o vrsti naloga za prijenos novčanih sredstava]. (a) Nalog za plaćanje na MCA: instrukcija se odbija ako ju je inicirao [umetnuti naziv SB-a] i ako bi dovela istovremeno do promjene sudionikove linije unutardnevnog kredita i odgovarajućeg terećenja ili odobrenja njegova MCA. Sve ostale instrukcije moraju čekati u redu. (b) Nalog za trenutni prijenos likvidnosti: nalog se odbija bez djelomične namire ili bilo kojeg daljnjeg pokušaja namire. (c) Trajni nalog za prijenos likvidnosti: nalog se djelomično namiruje bez bilo kojeg daljnjeg pokušaja namire. (d) Propisani nalog za prijenos likvidnosti: nalog se djelomično namiru